Pidato Rukun Negara Terjemah Keluarga Malaysia

Bandaraya Melaka – Sejarah terdahulu menjadi panduan untuk Melaka menghargai kepentingan dan menjiwai semangat patriotisme dengan sentiasa menunjukkan taat setia kepada raja dan negara, serta mendukung Keluhuran Perlembagaan seperti yang termaktub dalam Rukun Negara.

Tidak hairanlah, Melaka mendahului semangat untuk memperkasa lima prinsip Rukun Negara menerusi penganjuran Pertandingan Pidato Rukun Negara peringkat kebangsaan bagi merebut Piala Tuan Yang Terutama Yang Dipertua Negeri Melaka, Tun Seri Setia Dr. Mohd Ali Mohd Rustam yang berlangsung 15 September lalu.

Pertandingan edisi ketiga ini bertitik tolak atas inisiatif Tun Seri Setia Dr. Mohd Ali Mohd Rustam sendiri menganjurkan pertandingan seumpama itu pada peringkat negeri pada tahun 2020, yang dilihat sebagai usaha berterusan memupuk sifat patriotisme, yakni memberikan kesedaran kepada masyarakat supaya sentiasa berbangga dengan mengangkat martabat Rukun Negara.

Pertandingan Pidato Rukun Negara sebagai Prinsip Perpaduan dan Kestabilan Rakyat juga selain menjadi platform untuk memperkukuh dan memperluas semangat patriotik. Selain itu, pertandingan ini memberikan kesedaran kepada masyarakat majmuk, khususnya generasi muda mengenai kepentingan memperjuangkan Rukun Negara sebagai alat penyatuan rakyat pelbagai kaum di negara ini.

Tuan Yang Terutama Tun Seri Setia Dr. Mohd Ali Rustam semasa mengulas mengenai acara ini, berkata matlamat untuk memperkukuhkan kedudukan dan martabat Rukun Negara menerusi medium pidato semakin mendapat sambutan apabila menerima pelibatan ke seluruh negara, malah termasuklah pemidato dari Sabah dan Sarawak.

Kata beliau, pertandingan ini mampu membantu mengecilkan jurang perpaduan dalam kalangan rakyat yang dilihat semakin bergolak kerana kepelbagaian ideologi, pandangan dan kurangnya kefahaman dan penghayatan, terhadap prinsip Rukun Negara.

Menerusi kaedah penghayatan prinsip Rukun Negara ini, hal ini dapat membantu mengeratkan hubungan sesama bangsa, yang menjadi pemangkin rakyat Malaysia berbilang kaum hidup bersama dengan aman dan harmoni di bawah satu bumbung dengan jenama Keluarga Malaysia.

“Kita perlu fahami bahawa prinsip Rukun Negara secara mendalam mesti dipatuhi dan dihormati oleh seluruh rakyat Malaysia. Saya percaya ramai anak Malaysia hanya menghafal Rukun Negara namun mereka tidak memahami erti dan kandungannya.

“Malahan, pertandingan ini setidak-tidaknya memberikan ruang kepada mereka untuk memahami maksud sebenar Rukun Negara menerusi teks dan naskhah yang melalui proses kajian dan kemudiannya disampaikan kepada umum,” ujar Tun.

Sementara itu, rata-rata peserta mengakui kebolehan berpidato merupakan antara kemahiran yang memberikan banyak manfaat antaranya melatih individu untuk menjana idea yang bernas serta melahirkan insan pemikir.

Mereka berpendapat berpidato dapat melatih minda untuk mengenali isu, memproses maklumat serta melatih keupayaan dan kemampuan menggunakan bahasa secara fasih, formal dan lancar serta meningkatkan kemahiran insaniah yang lengkap dan holistik.

Kemuncak Pidato Rukun Negara yang menerima penyertaan awal sebanyak 1229  dari seluruh negara diadakan di Dewan Pusat Dagangan Antarabangsa Melaka (MITC) dengan menyaksikan 30 peserta peringkat akhir berentap menampilkan kepetahan masing-masing dengan cukup bersemangat dan penuh berwibawa.

Penyertaan membabitkan enam kategori pertandingan antaranya sekolah rendah, sekolah menengah, institut pengajian tinggi (IPT), kategori bukan Melayu, penjawat awam dan kategori awam.

Bagi kategori sekolah rendah, johan menjadi milik Sekolah Kebangsaan  (SK) Tun Syed Ahmad Shahabudin, diwakili Hanan Mohd Nazeri dan Auni Batrisya Rushdan yang membawa pulang piala iringan, wang tunai RM1500, sijil serta buku.

Manakala, SMA Al Ehya El Karim yang diwakili Siti Redwana Qasrina Rajes Khan dan Alya Nur Syafini Zulkifli menggunguli kategori Sekolah Menengah menewaskan empat sekolah lain, iaitu Sekolah Menengah Sains  Muzaffar Shah; Sekolah Menengah Kebangsaan (SMK) Telok Mas; SMK Dang Anum dan SMK Agama Sharifah Rodziah.

Pasukan duo tersebut juga diumumkan juara bagi Anugerah Persembahan Terbaik dan Juara Keseluruhan, sekali gus membawa pulang piala pusingan, wang tunai RM2000, sijil, buku dan piala pusingan.

Bagi kategori IPT dan kategori bukan Melayu pula menjadi milik penuntut Universiti Kebangsaan Malaysia (UKM), Nornikman Ag Kati dan Chan Chin Ho, masing-masing membawa pulang wang tunai RM3000 sijil, buku serta piala iringan.

Manakala johan bagi kategori institut pengajian awam dan kategori awam milik peserta dari Sabah iaitu Mohd Mujahid Halpi dan Mohd Fikri Mohd Jumat yang membawa pulang hadiah wang tunai, sijil, buku dan piala iringan.

Hadiah disampaikan oleh Yang di-Pertua Negeri, Tun Seri Setia Dr. Mohd Ali Mohd Rustam.

Turut hadir, Ketua Menteri Melaka YAB Datuk Seri Utama Haji Sulaiman Md Ali, Exco Pendidikan dan Teknologi Negeri Melaka; Datuk Rais Yasin dan Exco Perpaduan, Penerangan, Sumber Manusia dan Hal Ehwal Pengguna, Ngwe Hee Sem.

Pertandingan Pidato Rukun Negara sebagai Prinsip Perpaduan dan Kestabilan Rakyat selari dengan tema sambutan kemerdekaan pada tahun ini, iaitu “Keluarga Malaysia Teguh Bersama,” sebagaimana yang digagaskan oleh Perdana Menteri, YAB Datuk Seri Ismail Sabri Yaakob.


Media Sosial: Pedang Bermata Dua?

Untuk mendapatkan maklumat terkini, ikuti kami melalui Telegram

Peranan media sosial dalam bidang politik, masyarakat, perdagangan, dunia pekerjaan, latihan dan pembangunan serta perhubungan sosial sememangnya luas dan tidak boleh dinafikan. Satu daripada peranan media sosial termasuklah dengan menggalakkan orang ramai membentuk dan menghargai hubungan. Kajian telah membuktikan bahawa penggunaan media sosial dapat mengukuhkan hubungan kekeluargaan, namun pada masa yang sama memberikan kesan negatif kepada interaksi yang lebih bermakna dalam keluarga.

Walaupun terdapat unsur negatif, media sosial mempunyai banyak kelebihan lain termasuklah dari segi jalinan perhubungan, akses pendidikan, capaian maklumat dan sebagainya. Pengalaman penulis sendiri menunjukkan bahawa dalam aspek perhubungan, media sosial dapat menghubungkan pengguna tanpa mengira masa dan tempat. Apabila berada di luar negara selama bertahun-tahun, penulis sentiasa menggunakan sisi baik Internet dan media sosial untuk merapatkan jurang dalam hubungan kekeluargaan. Dengan memanfaatkan kemudahan yang disediakan oleh media sosial, penulis tidak menghadapi kejutan besar apabila tiba di Ghana pada awal Julai 2022. Dengan kesalinghubungan yang ada, ikatan kekeluargaan dapat dikekalkan melalui media sosial. Hal ini merupakan manifestasi konsep perkampungan global yang dibayangkan oleh Marshal McLuhan (1962) yang dimungkinkan oleh teknologi maklumat dan komunikasi.

Media sosial telah membantu pengguna kekal berhubung dan meredakan kejutan apabila melihat individu dan persekitaran secara fizikal selepas bertahun-tahun terpisah. Dengan adanya media sosial, pengguna dapat berhubung dengan keluarga dan rakan menerusi kaedah lebih mudah. Oleh itu, keberadaan media sosial dapat mengurangkan kesulitan dalam memikirkan tentang perubahan yang telah berlaku. Selalunya, seseorang itu membayangkan perihal tentang orang dan persekitaran yang telah berubah, terutamanya selepas bertahun-tahun berada di luar negara asal mereka. Oleh itu, jangkaan tentang apa-apa yang akan dilihat dikaburkan oleh gambaran mental yang dibuat tentang situasi itu.

Inilah yang penulis alami semasa perjalanan pulang ke Ghana pada awal Julai 2022, selepas 22 tahun tinggal di luar kampung halaman. Sebagai contoh, setibanya di rumah tempat penulis membesar di Kumasi, keadaan persekitarannya kelihatan jauh berbeza daripada 22 tahun lalu tetapi disebabkan sering melihatnya melalui video dan gambar di media sosial, penulis tidak begitu terkejut. Bukan itu sahaja, semasa penulis menziarahi keluarga terdekat dan sanak saudara yang lain, pandangan pertama berhubung dengan suasana tersebut tidak mengejutkan saya. Sepupu penulis juga bersetuju kerana kami sentiasa berhubung melalui media sosial dan oleh sebab itu tidak ada kejutan besar tatkala bertemu, terutamanya dari segi penampilan masing-masing. Penulis pula dengan mudahnya mengenali saudara mara yang lain. Hal ini merupakan hasil daripada keupayaan media sosial yang telah memungkinkan perkara ini bahawa teknologi, terutamanya Internet, mempunyai lebih banyak faedah daripada keburukan.

Bayangkan dunia tanpa Internet. Manusia pastinya akan semakin berjauhan. Pepatah “yang jauh semakin dekat dan yang dekat semakin jauh,” sedikit sebanyak sesuai dengan keadaan penulis yang tinggal di luar negara asal. Dengan adanya media sosial, penulis dapat berhubung dan berada dekat dengan keluarga di negara asal menerusi alam maya. Hal ini terbukti bahawa apabila tinggal di luar negara asal, penulis boleh berhubung dengan keluarga dan kawan-kawan secara langsung dengan menggunakan panggilan video.

Selain itu, satu daripada impak positif media sosial termasuklah dalam penyebaran maklumat di dunia pada hari ini. Platform seperti Facebook, LinkedIn, Twitter, WhatsApp, dan lain-lain membolehkan pengguna untuk mengakses dan berkongsi maklumat dengan cara mengklik butang pada paparan peranti masing-masing. Maklumat merupakan kuasa dan perlu ada cara terbaik untuk menyebarkannya supaya masyarakat dapat memanfaatkan kuasa.

Selain itu, media sosial juga berfungsi sebagai saluran maklumat, sekali gus membuka jalan kepada inovasi dan kejayaan melalui pembangunan pengetahuan dan kebolehan. Media sosial dapat melaporkan acara global dengan baik, menjadikan masyarakat lebih sedar tentang persekitaran mereka dari dalam dan di luar negara. Saya juga sentiasa mendapat maklumat tentang peristiwa yang berlaku di seluruh dunia dan di negara asal khususnya melalui media sosial. Berbeza daripada televisyen, radio, atau akhbar, media sosial memudahkan penyampaian maklumat tentang apa-apa yang berlaku di lapangan dengan cepat.

Selain itu, media sosial merupakan satu daripada platform terbaik untuk meluahkan perasaan dan pendapat kita, terutamanya dengan keluarga dan rakan-rakan sama ada di dalam atau luar negara. Di samping itu, pengguna juga boleh mengasah kreativiti mereka melalui media sosial dan seterusnya dapat memberikan manfaat kepada orang lain.

Namun begitu, tidak dinafikan bahawa media sosial sememangnya seperti pedang bermata dua. Di sebalik kelebihan, terdapat juga kelemahan tertentu, termasuklah kesan terhadap hubungan sosial-emosi, menyebabkan tekanan kepada perasaan seseorang, kekurangan masa yang berkualiti bersama-sama keluarga, buli siber, penggodaman, fikiran terganggu, ketagihan dan masalah perhubungan. Oleh itu, sebagai pengguna, kita harus sedar tentang kesan negatif tertentu di media sosial dan berhati-hatilah dalam menggunakannya.

Prof. Madya Dr. Ali Salman, Pensyarah di Universiti Malaysia Kelantan.


Jalinan Kerjasama Malaysia-Thailand Mampu Beri Impak Positif- Raja Muda Perlis

Bangkok – Perkembangan pesat dan perancangan yang diatur oleh Thailand melalui Kementerian Pengangkutan untuk bergelar hab logistik di ASEAN melalui projek perdana, Eastern Economic Corridor (EEC) dilihat berpotensi memberi peluang besar untuk dimanfaatkan oleh Malaysia termasuklah Perlis dan juga Universiti Malaysia Perlis (UniMAP) yang terletak di utara tanah air.

EEC merupakan projek fasa ketiga pelabuhan laut dalam Laem Chabang dan sambungan lebuh raya menghubungkan lapangan terbang U-Tapoa di Rayong. Malah, bagi melengkapkan perancangan tersebut, Thailand difahamkan akan turut memberi tumpuan kepada perkhidmatan kereta api berkelajuan tinggi yang menghubungkan Thailand dengan Laos dan China serta terus ke beberapa buah negara di Eropah.

Demikian titah Raja Muda Perlis Tuanku Syed Faizuddin Putra Jamalullail yang singgah di Bangkok sebelum berangkat pulang ke tanah air selepas berkenan mengetuai delegasi “Jelajah Ilmu Majlis Perwakilan Pelajar UniMAP ke Laos” baru-baru ini.

Mempersembahkan ucapan selamat berangkat kepada baginda yang diiringi oleh Naib Canselor UniMAP, Prof. Dr. Zaliman Sauli di Lapangan Terbang Antarabangsa Suvarnabhumi ialah Duta Besar Malaysia ke Thailand, Dato’ Jojie Samuel dan Penasihat Pertahanan di Kedutaan Besar Malaysia Bangkok, Brigedier Jeneral Samsul Rizal Musa.

Menurut baginda, sebagai negeri jiran, Perlis dan UniMAP wajar mencari peluang bagi menjalinkan pelbagai kerjasama dengan pihak negara Gajah Putih tersebut dalam meningkatkan hab logistik khususnya merangkumi aspek pengangkutan darat.

Titah Tuanku Syed Faizuddin Putra selaku Canselor, UniMAP sebagai universiti awam teknikal yang berteraskan kejuruteraan juga boleh berkongsi kepakarannya mengenai idea penggunaan “Bio-Circular-Green (BCG) Economy Model” dan juga teknologi pintar yang diketengahkan oleh Menteri Pengangkutan Thailand, Saksayam Chidchob pada Persidangan “Asia-Pacific Economic Cooperation (APEC) Transportation Working Group” yang bertemakan “Seamless, Smart, and Sustainable Transport” baru-baru ini bagi memudahkan perdagangan dan sekali gus menambah baik perkhidmatan pelancongan sedia ada.

Selain itu, titah Tuanku Raja Muda lagi, Malaysia dan negeri Perlis terutamanya boleh proaktif dan melihat usaha Thailand ini sebagai platform untuk bersama-sama menyertai dan bergerak seiring dengan negara tersebut dalam meningkatkan taraf perkhidmatan sedia ada dan pada masa yang sama menjalinkan hubungan kerjasama strategik yang mampu memberikan impak yang positif kepada kedua-dua belah pihak kelak.

Dalam perkembangan lain terdahulu daripada itu, Tuanku Syed Faizuddin Putra merangkap Tuanku Yang DiPertua Majlis Agama Islam dan Adat Istiadat Melayu Perlis (MAIPs) berkenan menyerahkan sumbangan tambahan Tabung Ibnu Sabil MAIPs bernilai THB24,000 (RM3,000) yang diterima oleh Setiausaha Ketiga Kedutaan Besar Malaysia di Bangkok, Nazrul Firzadh Yunus bagi pihak Pejabat Kedutaan berkenaan. Sumbangan tersebut bertujuan membantu rakyat Malaysia yang berdepan situasi kecemasan, terputus bekalan sara diri atau terkandas untuk kembali ke tempat asal atau meneruskan perjalanan.


“Sumbangsih Buat Nusa Bangsa” Bergema di Temasya Budaya Negeri Perak 2022

Untuk mendapatkan maklumat terkini, ikuti kami melalui Telegram

Ipoh – Dengan gerak tubuh memukau, gema lantunan suara mantap serta penghayatan mendalam, Noorazli Sudin, Pembantu Makmal di Sekolah Menengah Kebangsaan Seri Perak, Teluk Intan, telah dinobatkan sebagai johan dalam sayembara tersebut. Noorazli mendeklamasikan puisi yang berjudul “Sumbangsih buat Nusa Bangsa” karya Jamilah Harun dalam Sayembara Deklamasi Puisi Kemerdekaan Peringkat Negeri Perak 2022, yang diadakan di pekarangan Jabatan Kesenian dan Kebudayaan Negara (JKKN) Perak pada 20 Ogos 2022.

Naib Johan pula disandang oleh jurulatih senam tari, Rozarina Mohd Rusli yang mendeklamasikan puisi yang berjudul “Citra Jiwa Merdeka” karya Abdul Karim Gulam, manakala tempat ketiga dimenangi oleh Muhammad Shazrien Baharudin dengan puisi yang berjudul “Apakah Masih Gelintar” karya Amiruddin Ali.

Berdasarkan rekod, Noorazli pernah mewakili negeri Perak ke sayembara peringkat kebangsaan pada tahun 2019 dan tahun 2020 serta pernah memenangi tempat kedua dalam Sayembara Deklamasi Puisi Kemerdekaan Ke-34 Peringkat Kebangsaan pada tahun 2020.

“Kemenangan saya pada kali ini merupakan rezeki dan hasil sokongan sahabat deklamator serta ahli keluarga saya sendiri yang membuatkan saya terus berani berdiri di pentas sayembara untuk membuktikan kecintaan saya dalam dunia puisi ini,” ujar Noorazli yang bakal mewakili negeri Perak dalam Sayembara Deklamasi Puisi Kemerdekaan Ke-36 Peringkat Kebangsaan di Kuala Lumpur pada bulan September kelak.

Sementara itu, hadiah sagu hati pula telah dimenangi oleh Mohamad Abu Hasan (“Tanggam Warisan” karya Shapiai Muhammad Ramly), Suhaila Zambri (“Jangan Gendang Bertingkah Lagi” karya Ab Rani Embi) dan Wan Muhammad Huzaini (“Milik Siapakah Tanah ini” karya Mohd Ghazali Taib).

Johan, naib johan dan pemenang tempat ketiga pula masing-masing membawa pulang hadiah wang tunai RM1000.00, RM700.00 dan RM500.00 berserta hadiah iringan. Pemenang sagu hati pula masing-masing menerima hadiah wang tunai RM200.00 berserta hadiah iringan.

Hadiah kepada para pemenang disampaikan oleh Abdul Rashid Abdullah, Pengarah JKKN Perak dan Temasya Budaya Negeri Perak 2022 pula telah dirasmikan oleh Datuk Nolee Ashilin Mohammed Radzi, Pengerusi Jawatankuasa Perumahan Tempatan, Pengangkutan dan Pelancongan Negeri Perak Darul Ridzuan.

Pada kali ini,  JKKN Perak turut mengisi sambutan bulan kemerdekaan dengan penganjuran Temasya Budaya Negeri Perak 2022. Antara aktiviti lain yang diadakan dan mendapat sambutan ramai termasuklah acara Sepak Raga Ratus dan Terompah Gergasi, Nyanyian Lagu Loghat Perak dan Klinik Seni Budaya.


Terus Berani Gemakan Mesej Perangi Rasuah – Titah DYMM Sultan Nazrin Muizzuddin Shah

Duli Yang Maha Mulia Paduka Seri Sultan Perak Darul Ridzuan, Sultan Nazrin Muizzuddin Shah Ibni Almarhum Sultan Azlan Muhibbufdin Shah Al-Maghfur-Lah berkenan berangkat menzahirkan titahnya bagi menyempurnakan pelancaran buku Korupsi dan Kemunafikan dalam Politik Melayu bertempat di Kompleks Kumpulan Media Karangkraf, Seksyen 15, Shah Alam.

Yang berikut diperturunkan titah baginda.

Korupsi dan Kemunafikan dalam Politik Melayu; Perlunya Disegerakan Transformasi Moral-Etika dihasilkan oleh Profesor Emeritus Tan Sri Dr. M. Kamal Hassan sebagai sumbangan menyokong kempen memerangi rasuah yang digerakkan oleh Rasuah Busters, bermula pada tahun 2021. Penulis memilih menukilkan pada halaman pembukaan buku, kata-kata Penyair Mesir, Ahmad Shauqi Bey, petikan:

Bangsa-bangsa akan kekal selagi akhlak mereka utuh; apabila akhlak mereka sudah rosak, mereka pun akan musnah

2. Terdapat elemen keselarian kata-kata Ahmad Shauqi dengan ayat 53 Surah Al-Anfal yang bermaksud:

… sesungguhnya Allah sekali-kali tidak akan mengubah sesuatu nikmat yang telah dianugerahkan Nya kepada sesuatu kaum, hingga kaum itu mengubah apa yang ada pada diri mereka sendiri,…” (Surah Al-Anfal 8:53)

Juga dengan ayat 11, Surah Ar-Rad yang bermaksud:

… Sesungguhnya Allah tidak mengubah keadaan sesuatu kaum sehingga mereka mengubah keadaan yang ada pada diri mereka sendiri…”.  (Surah Ar Rad 13:11)

3. Dalam prakata buku, terkandung catatan yang mencerminkan rasa jijik, marah dan muak penulis dengan dua fenomena dalam masyarakat Muslim di Malaysia masa kini:

Pertama: Korupsi politik dan kemunafikan parti-parti politik Melayu dan ahli politik.

Kedua: Perpecahan dan fragmentasi politik dalam masyarakat Muslim yang telah membawa negara kepada keadaan paling memalukan dengan politik yang tidak bermoral dan tidak beretika, di samping perpecahan masyarakat Muslim yang parah.

Kata penulis, “Budaya politik, sistem politik, tingkah laku politik Melayu yang sudah menjadi korup ditambah pula dengan perpecahan dalaman yang semakin melebar memerlukan langkah-langkah transformasi yang komprehensif, asasi dan segera…

…langkah-langkah transformasi itu mestilah berlaku pada tahap yang paling asasi – iaitu pada tahap kesedaran kerohanian, moral dan etika (yang terbit dari hati/kalbu) para pemimpin, pengikut, kader-kader dan penyokong politik…

Satu paradigma transformasi kepimpinan yang baharu mesti diwujudkan kerana sistem dan paradigma kepimpinan yang lama, pada hemat saya (penulis), telah ternyata gagal dengan akibat-akibat yang sangat negatif ke atas umat Islam dan negara Malaysia”

4. Penulis memilih dua kata kunci, korupsi dan kemunafikan, secara berani, mengaitkan dua kata kunci tersebut dengan politik Melayu, sebagai tajuk buku. Orang Melayu, untuk sekian lama, dikenali dengan budaya berkias, bertamsil, beribarat dan bergurindam. Kerana mahu menjaga hati dan perasaan, orang Melayu lazimnya amat berhati-hati ketika mahu menyuarakan teguran, malah bersedia memukul anak sendiri meskipun marahnya pada menantu. Sesungguhnya, pendekatan penulis, merupakan pendekatan baharu di luar norma – di luar kotak budaya bangsa. Penulis berkemungkinan menghadapi risiko tidak disenangi oleh sebahagian daripada masyarakat Melayu, terutama yang terasa pedasnya cili. Namun penulis bersedia menghadapi risiko tersebut kerana mahu bangsanya disentakkan, agar bangun dari lena dan leka; semoga segera sedar bahawa bangsanya dan negaranya sedang menghadapi virus penyakit yang sangat memudaratkan; jauh lebih berbahaya daripada serangan virus COVID-19.

5. Beta memilih menumpukan huraian mengenai rasuah. Rasuah ditakrifkan sebagai perbuatan salah guna kuasa untuk memperkaya atau memberikan kelebihan kepada individu, anggota keluarga, dan kenalan rapat ketika seseorang itu diamanahkan dengan tanggungjawab untuk mentadbir urus sumber awam. Profesor Emiratus Dr. Petrus van Duyne, penyelidik tersohor jenayah ekonomi, penyeludupan wang dan rasuah dari Tilburg University mentakrifkan rasuah secara saintifik:

“Corruption is an improbity or decay in the decision-making process in which a decision-maker consents to deviate or demands deviation from the criterion which should rule his or her decision-making, in exchange for a reward or for the promise or expectation of a reward, while these motives influencing his or her decision-making cannot be part of the justification of the decision.“

Transparency International menggariskan misi:

“Corruption undermines good government, fundamentally distorts public policy, leads to the misallocation of resources, and particularly hurts the poor. Controlling it is only possible with the cooperation of a wide range of stakeholders in the integrity system, including most importantly, the state, civil society, and the private sector.“

Setiausaha Agung Pertubuhan Bangsa-Bangsa Bersatu, Ban Ki-Moon pada September 2007 menyatakan:

“Corruption undermines democracy and the rule of law.  It leads to violations of human rights. It erodes public trust in government. It can kill.“

6. Rasuah dikenal pasti sebagai salah satu sebab utama yang membantutkan pertumbuhan ekonomi, menghilangkan minat pelaburan asing, meningkatkan kos pentadbiran dan urus niaga, menidakkan rakyat daripada mendapat perkhidmatan, serta mendorong berlakunya ketidakstabilan politik. Rasuah mengakibatkan pembangunan tidak lestari, pencemaran alam sekitar, pengagihan kekayaan tidak seimbang dan ketirisan khazanah negara. Banyak negara dianugerahi rahmat Ilahi dengan pelbagai sumber kekayaan, tetapi kerana rasuah, ada negara yang terbenam dalam kemelut kemunduran, ada negara yang tertimbus dalam lumpur kemiskinan. Kekayaan negara disalah guna – hasil mahsul lesap. Akibatnya, kemunduran terus melanda, kemiskinan terus merebak. Apabila tidak ada kesungguhan untuk membanteras rasuah, perlakuan rasuah akan tumbuh melebar, subur membesar, lalu diterima sebagai norma dan akhirnya meresap menjadi budaya, akhirnya memusnahkan sesebuah negara bangsa.

7. Sesuatu penyakit akan dapat dirawat jika pesakit menyedari badannya berpenyakit, mengakui dia menghidap penyakit, bersedia membenarkan tubuh badannya diuji, diperiksa dan dinilai, terbuka menerima nasihat, teguran dan preskripsi, serta lebih utama, bersedia menerima rawatan walaupun terpaksa mengambil ubat yang pahit. Rasuah ialah penyakit dalam masyarakat, penyakit bersifat barah, penyakit yang menjalar sedikit demi sedikit, merosakkan satu persatu organ organisasi, hingga akhirnya melumpuhkan organisasi dan membawa maut jika dibiarkan merebak tanpa disegerakan rawatan kemoterapi.

8. Daripada 180 buah negara yang dilakukan penilaian oleh Transparency International, Malaysia jatuh daripada kedudukan ke-57, mencatat skor 52 pada tahun 2020, ke kedudukan ke-62 mencatat skor 48, pada tahun 2021. Kini, Malaysia dikelompokkan dalam kumpulan dua pertiga negara yang mencapai skor di bawah 50.

9. Oleh yang demikian kita tidak boleh memandang ringan, bersifat leka, memilih melakukan penafian, memikirkan segala justifikasi – bersilat dengan segala helah mahu menindakkan kewujudan gajah rasuah di hadapan mata. Penilaian keadaan rasuah, wajib dilakukan secara jujur – secara ikhlas, secara objektif – secara fakta, dijadikan bukti bahawa kita sangat serius mahu membendung, malah berhasrat mahu memerangi dan menghapuskan rasuah. Kita wajib bersifat berani mengakui, realiti sedang berlakunya amalan rasuah pada skala yang membahayakan, berdasarkan berulang kali teguran yang terkandung dalam laporan Ketua Audit Negara dan pelbagai penemuan Jawatankuasa Kira-Kira Wang Negara (Public Account Committee).

10. Di samping itu, bilangan aduan serta rungutan yang dilaporkan kepada Suruhanjaya Pencegah Rasuah serta pelbagai agensi dan jabatan, subjek yang terkandung dalam surat layang, berita yang terpapar dalam media, dan isu yang diuar-uarkan dalam media sosial, hendaklah dijadikan cermin dan dianggap petunjuk kepada situasi rasuah yang berlaku. Malah jalan raya berlopak, longkang tersumbat, bangunan runtuh, bumbung bocor, pencemaran alam, penerokaan haram, rumput dan taman yang tidak terurus, masing-masing mempunyai bahasa tersendiri, menyampaikan mesej akan standard tadbir urus yang sedang berlaku. Sikap dan tindak balas terhadap perkara berkaitan akan menentukan sama ada amalan rasuah mahu dibendung secara bersungguh atau dilakukan sekadar melepaskan batuk di tangga. Sifat responsif, segera melakukan pembetulan bukan sahaja dapat membendung salah laku tadbir urus, malah akan meningkatkan keyakinan dan kepercayaan rakyat kepada kerajaan.

11. Rasuah bukan fenomena baharu. Dokumen tertua menyentuh subjek rasuah ditemui terkandung dalam Arthasastra, tulisan BC Kautilya di India, pada tahun 300 sebelum Masihi. Kautilya, mengenal pasti 40 kaedah salah guna wang yang dilakukan oleh pegawai awam untuk kepentingan peribadi. Ditemui dalam nota Kaultitya catatan berikut:

Just as it is impossible not to taste honey or the poison that finds itself at the tip of the tongue, so it is impossible for a government servant not to eat up, at least, a bit of the king’s revenue.  Just as a fish underwater cannot possibly be found out either as drinking or not drinking the water, so government work cannot be found out (while) taking money (for themselves).

12. Di negara China, dinasti Qing pada tahun 220 sebelum Masihi mengenal pasti konsep rasuah dan mengenakan hukuman berat terhadap mereka yang melakukannya. Hakikat yang wajib direnungi dan difahami, godaan berunsur rasuah berkembar dengan penciptaan manusia. Godaan berunsur rasuah merupakan godaan pertama yang dihadapi oleh manusia pertama ciptaan Ilahi. Rasuah berjaya bertapak, apabila amanah dipinggirkan. Kealpaan pertama meminggirkan amanah, dikisahkan untuk dijadikan peringatan dan pengajaran dalam ayat 115 Surah Taha yang bermaksud:

Dan sesungguhnya telah Kami perintahkan kepada Adam dahulu, maka ia lupa (akan perintah itu), dan tidak Kami dapati padanya kemahuan yang kuat” (Surah Taha 20:115)

Perintah yang dimaksudkan terkandung dalam ayat 35 Surah al-Baqarah yang bermaksud:

Dan kami berfirman: Hai Adam, diamilah oleh kamu dan isterimu syurga ini, dan makanlah makanannya yang banyak lagi baik di mana-mana sahaja yang kamu sukai, dan janganlah kamu dekati pohon ini, yang menyebabkan kamu termasuk orang yang zalim.” (Surah al-Baqarah 2:35)

13. Ketika Allah Subhanahu Wata’ala murka kepada Nabi Adam Alaihissalam kerana terpengaruh dengan godaan Iblis, Baginda berada dalam kesenangan syurga, dilimpahi nikmat yang dijamin oleh Ilahi seperti maksud yang terkandung dalam ayat 118 dan 119 Surah Taha:

“Sesungguhnya kamu tidak akan kelaparan di dalamnya dan tidak akan bertelanjang.

Dan sesungguhnya kamu tidak akan merasa dahaga dan tidak akan ditimpa panas matahari.” (Surah Taha 20:118-119)

14. Nabi Adam Alaihissalam terpedaya dengan godaan Iblis sedangkan Allah Subhanahu Wata’ala telah memberikan peringatan dalam ayat 117 Surah Taha bahawa “Iblis ialah musuh”. Baginda tertewas oleh janji palsu Iblis untuk memberikan kuasa, janji palsu “pengekalan kuasa”, seperti yang terkandung dalam ayat 120 surah berkaitan yang bermaksud:

Kemudian syaitan membisikkan fikiran jahat kepadanya, dengan berkata: Wahai Adam! Mahukah aku menunjukkan kepada mu pohon khuldi dan kerajaan yang tidak akan binasa?” (Surah Taha 20:120)

15. Betapa dinding ketahanan iman ditembusi kerana tarikan untuk mendapatkan kuasa. Nafsu yang gila akan kuasa nyata boleh menewaskan kewarasan akal. Pengukuhan iman ialah benteng pertahanan yang wajib dibina untuk meningkatkan daya tahan insan tergelincir kerana tarikan kebendaan, tarikan kemewahan, serta tarikan pangkat dan tarikan jawatan. Insan wajib diperingatkan firma Allah yang terkandung dalam ayat 35 Surah Al-Anbiyaa dan ayat 12-14 Surah al-Qiaamah yang bermaksud:

“Tiap-tiap yang berjiwa akan merasai mati. Kami akan menguji kamu dengan keburukan dan kebaikan sebagai cubaan (yang sebenar-benarnya). Dan hanya kepada Kamilah kamu dikembalikan” (Surah al-Anbiya 21:35).

“Pada hari itu, kepada Tuhanmu sahaja terserahnya ketetapan segala perkara. Pada hari itu, manusia diberitahu akan apa yang ia telah lakukan, dan apa yang dia telah tinggalkan.  Bahkan manusia itu, (anggotanya) menjadi saksi terhadap dirinya sendiri” (Surah al-Qiaamah 75:12-14)

16. Manusia hendaklah diinsafkan dengan kisah yang dijadikan pengajaran oleh Allah Subhanahu Wata’ala. Iblis memilih untuk menyesatkan manusia melalui instrumen imbuhan berbentuk kuasa. Hari ini lebih ramai manusia yang telah disesatkan dengan imbuhan keduniaan berbentuk kuasa dan kekayaan. Manusia tanpa sedar, tanpa silu, tanpa malu, tanpa khuatir akan kebarangkalian telah tergelincir melakukan perbuatan berunsur syirik, kerana sanggup mengabdikan diri menjadi hamba kepada wang, kuasa, pangkat dan jawatan. Manusia mula mendewakan manusia lain dan bersedia menghambakan diri, menggadai prinsip serta menjual maruah dan harga diri kepada manusia lain kerana wang, kuasa, pangkat dan jawatan. Diriwayatkan daripada Abu Hurairah:

Aku pernah mendengar Rasulullah Sallallahu Alaihi Wassalam bersabda yang bermaksud: Akan datang suatu zaman, umat manusia tidak lagi mempedulikan rezeki yang diterima olehnya, sama ada daripada sumber halal atau pun haram.

17. Telah ada manusia yang sanggup bersekongkol dan bersubahat melakukan kemungkaran serta tergamak berbohong, kerana lupa bahawa punca rezeki, kuasa, pangkat dan jawatan datangnya daripada Allah Subhanahu Wata’ala. Rezeki, kuasa, pangkat dan jawatan sebenarnya ialah anugerah dan juga ujian daripada Ilahi. Sedarilah! Sumber kuasa yang diperoleh melalui sogokan belum terjamin dikembari dengan kesetiaan. Sifat sebenar insan akan terserlah ketika seseorang itu mendapat jawatan dan kuasa, betapa kata tidak lagi dikotakan, malah begitu cepat bertukar nada, berlainan irama, bersedia mengatakan yang hitam itu putih dan yang putih itu hitam. Watak sebenar insan akan terpamer apabila telah memiliki kekayaan dan harta lalu lenyap budaya kesederhanaan dan merendah diri, di sebaliknya menjelma sifat sombong dan gelagat bongkak.

18. Manusia semakin lupa bahawa Allah ialah Tuhan Pemerintah sekalian alam yang Maha Berkuasa, memiliki kerajaan di atas segala kerajaan. Manusia semakin lupa sumber rezeki dan penghidupannya ditentukan oleh Allah Subhanahu Wata’ala kerana itu umat Islam sewajibnya menghayati maksud yang terkandung dalam ayat 162, Surah al-An’am:

Sesungguhnya solatku, ibadahku, hidupku dan matiku hanyalah untuk Allah Tuhan semesta alam” (Surah al-An’am 6:162).

19. Jadikan pekerjaan sebagai ibadah disempurnakan atas nama dan kerana Allah Subhanahu Wata’ala. Iblis telah berjaya menggelincirkan akidah manusia melalui instrumenkebendaan duniawi berbentuk kuasa dan kemewahan, maka benteng pertahanan manusia hendaklah dibina berpayungkan naungan Ilahi. Kepercayaan kepada Tuhan ialah prinsip pertama Rukun Negara. Insan yang mempercayai Tuhan, menyedari setiap perkara, sama ada niat begitu juga perbuatan, sama ada dilakukan secara terbuka mahupun secara tersembunyi, kesemuanya dalam pengetahuan Ilahi. Firman Allah dalam ayat 11, Surah ar-Rad turut memperingatkan:

Bagi manusia ada malaikat yang selalunya menjaganya bergiliran, dari hadapan dan dari belakangnya. Mereka menjaganya atas perintah Allah. ..” (Surah Ar-Rad 13:11).

20. Profesor Emiratus Kamal Hassan menamakan “Paradigma Kepimpinan Theosentrik” sebagai paradigma baharu berdasarkan model kepimpinan Nabi Muhammad Sallallahu Alaihi Wassalam yang antaranya mengandungi ciri-ciri berikut:

Pertama: Berpegang teguh kepada pandangan alam tauhid (ia itu kepercayaan dan keyakinan bahawa Allah Tuhan Maha Esa, Tuhan yang sebenar, menguasai, mengatur, mengurus, menjaga, memerintah dan menentukan bahawa manusia sebagai hamba Nya harus menyerah dan tunduk kepada kehendak Nya.

Kedua:  Mencari untuk mendapatkan keredaan Ilahi dan kesejahteraan abadi pada hari akhirat dalam syurga Allah Subhanahu Wata’ala.

Ketiga:  Kesedaran tentang akauntabiliti secara langsung kepada Allah Subhanahu Wata’ala.

21. Dalam usaha melaksanakan perjuangan murni, yakinlah dan percayalah kepada kebesaran kuasa Ilahi. Hadapilah cabaran dengan semangat gigih dan hadapilah ujian dengan hati yang cekal. Semaikan kesedaran dan bina kekuatan. Tumpukan usaha kepada tenaga muda yang masih belum rosak mindanya. Para aktivis yang terlibat dalam gerakan memerangi rasuah, hendaklah memiliki semangat kental, menyamai semangat para pemuda Ashabul Kahfi, kerana sifat gigih mereka mempertahankan iman meskipun menghadapi pemerintah yang zalim, Allah Subhanahu Wata’ala telah memberikan mereka perlindungan; mereka ditidurkan selama lebih 300 tahun, seperti yang diperihalkan dalam ayat 18 ke ayat 21 Surah al-Kahfi.

22. Dalam gerakan melakukan yang makruf dan menentang yang mungkar, jangan sama sekali berputus asa memohon petunjuk dan kekuatan daripada Ilahi. Teruskan usaha dan teruskan berdoa memohon kemenangan daripada Allah Subhanahu Wata’ala. Berdoa itu merupakan sebahagian daripada ibadat yang disyariatkan Islam. Allah sangat suka hamba Nya berdoa memohon dan mengharap kepada Nya. Orang yang senantiasa berdoa kepada Allah, menandakan orang itu menyedari kelemahan dirinya. Para pejuang yang mahu menegakkan kebenaran berlandaskan seruan Ilahi, hendaklah sentiasa melazimkan ibadah berdoa agar perjuangan mencapai kejayaan. Berpandukan fahaman, bahawa doa memiliki peranan istimewa dalam hidup insan, Beta telah menitahkan di negeri Perak, untuk dilengkapkan khutbah pada setiap solat Jumaat dengan dua doa berikut:

Pertama: Ya Dzal Jalali Wal Ikram! Jadikanlah kami antara hamba-Mu yang memelihara amanah.  Kuatkan iman kami agar menjauhi perbuatan khianat seperti salah guna harta benda bukan milik kami, memberi atau menerima rasuah, menyalahgunakan kuasa untuk kepentingan diri, serta jauhkan kami termasuk dalam golongan yang mengabaikan tanggungjawab yang diamanahkan.

Kedua:  Ya Malikul Mulk! Jauhi negara kami daripada kehancuran disebabkan perbuatan rasuah; serahkan tanggungjawab pimpinan dan pengurusan negara kami kepada kalangan hamba-Mu yang amanah dan ikhlas, serta tegas lagi berani menegakkan kebenaran dan melaksanakan keadilan berlandaskan hukum.

23. Ketika menghadapi mudarat yang melanda negara akibat perlakuan rasuah, kita memerlukan lebih ramai para murabbi tampil ke hadapan secara berani menggemakan mesej memerangi rasuah. Para murabbi berperanan amat penting untuk mendidik dan menyuburkan kesedaran kerohanian dan moral. Para murabbi perlu menegaskan pentingnya ummah memiliki sifat-sifat ikhlas kerana ummah yang ikhlas itu, tidak akan dapat didampingi atau dipengaruhi oleh Iblis seperti yang tersurat dalam ayat 39 dan ayat 40 Surah al-Hijr yang bermaksud:

Iblis berkata, “Wahai Tuhanku, oleh sebab Engkau telah memutuskan bahawa aku sesat, (maka) aku akan menjadikan mereka memandang baik (perbuatan maksiat) di muka bumi dan aku akan menyesatkan mereka semuanya”

“Kecuali hamba-Mu yang ikhlas (dibersihkan daripada sebarang syirik) dalam kalangan mereka” (Surah al-Hijr 15:39-40)

24. Melalui buku yang dihasilkan, Profesor Emeritus Kamal Hassan menyeru akan pentingnya dibina kekuatan dalaman – kekuatan rohani untuk memerangi rasuah. Buku “Korupsi dan Kemunafikan Politik Melayu” tidak akan mencapai tujuannya jika sekadar ditulis, diterbitkan, dilancarkan, dibeli dan diedarkan. Buku ini perlu dikembari dengan usaha bersungguh, berterusan dan berskala besar, menyampaikan mesej bahaya rasuah dan pentingnya rasuah dihapuskan, serta menyebarkan mesej pentingnya tanggungjawab diamanahkan kepada orang yang bebas daripada rasuah. Kandungan buku ini amat perlu disebarkan mesejnya ke setiap kota, mukim dan desa, dalam bahasa yang mudah difahami oleh masyarakat biasa yang tidak berpendidikan tinggi.

25. Beta menzahirkan penghargaan kepada Profesor Emeritus Tan Sri M. Kamal Hassan yang telah memenuhi satu tuntutan fardu kifayah, menghasilkan “Korupsi dan Kemunafikan dalam Politik Melayu”, juga dizahirkan penghargaan kepada penerbit, Emir Research dan kepada Dato’ Hussamuddin Haji Yaacub serta rakan-rakan Rasuah Busters.

26. Ya Allah! Ya Rabbulalamin! Peliharalah negara yang telah Engkau kurniakan kepada kami ini daripada kemusnahan kerana perlakuan rasuah, dan berpandukan hadis Rasulullah Sallallahu Alaihi Wassalam yang diriwayatkan oleh Abu Daud yang bermaksud, “Jikalau Allah menginginkan supaya sesuatu bangsa itu sejahtera, maka Allah akan memberi bangsa itu pemimpin yang baik”; kami pohonkan kepada Mu Ya Allah, kurniai kami pemimpin yang baik, pemimpin yang amanah, jujur dan ikhlas.

27. Dengan kalimah Bismillahi Rahmani Rahim, Beta melancarkan buku tulisan M. Kamal Hassan, Korupsi dan Kemunafikan dalam Politik Melayu; Perlunya Disegerakan Transformasi Moral Etika.

Demikianlah titah baginda pada majlis pelancaran yang diadakan pada 22 September 2022. Semoga titah baginda ini dijadikan pedoman oleh seluruh Keluarga Malaysia.


Kelab Cakna FBI, UMK Sertai Program International Coastal Cleanup Day 2022

Untuk mendapatkan maklumat terkini, ikuti kami melalui Telegram

Bachok – Kelab Cakna Fakulti Pengajian Bahasa dan Pembangunan Insan (FBI), Universiti Malaysia Kelantan (UMK) dengan kerjasama Malaysia Nature Society (MNS) dan Noblebeez Innitiatives telah menganjurkan program kesukarelawanan bagi membersihkan pantai bersempena dengan International Coastal Cleanup Day 2022 yang diadakan pada setiap tahun pada bulan September di seluruh dunia. Program kesukarelawanan pembersihan pantai terbesar di dunia ini merupakan hasil inisiatif sebuah badan NGO antarabangsa, iaitu Ocean Conservancy dan Reef Check Malaysia.

Program yang bermula pada jam 9:00 pagi di Pantai Pulau Belongan, Bachok ini telah disertai oleh lebih 500 orang sukarelawan yang terdiri daripada pelajar sekolah, guru-guru dan staf Pusat Bahasa dan Pembangunan Insan, UMK. Objektif utama program ini adalah untuk memupuk sikap prihatin dan cakna masyarakat terhadap alam sekitar terutamanya melibatkan soal kebersihan pantai yang akan memberikan kesan terhadap hidupan laut.

Selain daripada mengutip sampah sarap di sepanjang pantai, peserta juga turut diminta untuk memuat naik hasil kutipan sampah sarap ke dalam aplikasi Clean Swell. Data ini kemudiannya akan digunakan bersama dengan data-data lain dari seluruh dunia untuk dianalisis bagi tujuan penambahbaikan polisi kebersihan pantai secara global bagi menyokong agenda Sustainable Development Goals 2030 oleh Pertubuhan Bangsa-Bangsa Bersatu. Sejak bermulanya acara ini 30 tahun lalu, lebih daripada 17 juta orang sukarelawan telah mengutip sebanyak 158 juta kilogram sampah sarap di seluruh dunia.


Ekosistem Pendidikan Kini Membangunkan Mentaliti yang Positif

Padang Besar – Raja Muda Perlis, DYTM Tuanku Syed Faizuddin Putra Jamalullail berkenan berangkat merasmikan Majlis Penutupan Sambutan Bulan Kebangsaan Peringkat Jabatan Pendidikan Negeri Perlis Tahun 2022 semalam di Pusat Kokurikulum Kem Dato Ariffin Mohd Nam Jabatan Pendidikan Negeri Perlis, Tasoh.

Dalam majlis tersebut, Raja Muda Perlis menitahkan bahawa pendidikan masa ini merupakan satu daripada ekosistem yang perlu saling melengkapi.

Pendidikan bukan hanya dilaksanakan oleh Jabatan Pendidikan Negeri, tetapi memerlukan komitmen semua pihak khususnya organisasi yang boleh berfungsi sebagai sistem sokongan. Sistem ini dapat memberikan ruang untuk kita dalam membangunkan guru yang mempunyai peribadi dan sikap yang positif. Seterusnya, guru yang baik berupaya untuk membangunkan sikap positif murid.

Sekiranya wujud ekosistem sebegini, maka objektif kita di negeri Perlis untuk menghasilkan rakyat yang bermentaliti kelas pertama dalam segala tindakan akan terlaksana.

Titah baginda, pembangunan ekosistem yang mampan jelas terbukti dapat melahirkan rakyat yang berdaya saing, serta berupaya membangunkan negeri dan negara. Selain itu, ekosistem pendidikan yang berjaya tidak seharusnya tertumpu kepada empat sudut bilik darjah sahaja.

Tambah DYTM Tuanku Raja Muda lagi, sistem pembelajaran yang berkonsepkan “Environment Based Learning”, yakni pelajar boleh belajar di mana-mana sahaja dengan pengaksesan pelbagai bahan yang mudah seiring dengan sistem pendidikan kini yang telah beralih arah daripada “Exam Based Oriented” kepada “Learning Based Oriented”.

Oleh hal yang demikian, DYTM Tuanku Syed Faizuddin Putra Jamalullail percaya bahawa lima kategori pertandingan berorientasikan webinar Program Titian Kasih anjuran pihak Jabatan Pendidikan Negeri (JPN) bersama-sama Yayasan Tuanku Syed Putra (YTSP) Perlis yang dipelopori pada kali ini wajar dilaksanakan untuk membina ekosistem yang lebih menyeluruh.

Keberangkatan baginda ke program yang berslogankan “#09Educators, ThinkBig 2022” itu disambut oleh Pengarah JPN Perlis, Cikgu Naharudeen Othman.

Turut hadir bersama-sama ialah Pengarah Urusan IX Ventura Tech. Sdn. Bhd., Iliyas Jamil yang menaja pertandingan Gamified.


UiTM Perlis Kongsi Kepakaran dengan Komuniti Orang Asli melalui ESKOM 22

Tasik Temenggor– Program Eksursi Rapat Sukarelawan dan Cakna Komuniti (EKSKOM 22) anjuran bersama Unit Jaringan Industri, Masyarakat dan Alumni (ICAN), PJIMA Universiti Teknologi MARA (UiTM) Cawangan Perlis, Fakulti Sains Komputer dan Matematik, RIG Communicare dan Persatuan Prihatin Komuniti Negeri Perlis (Communicare) yang melibatkan masyarakat orang asli di Sungai Chiong, Tasik Banding telah berlangsung selama 3 hari.

Sebanyak 23 orang sukarelawan dalam kalangan staf UiTM Cawangan Perlis serta wakil-wakil daripada Pertubuhan Bukan Kerajaan (NGO) terlibat dalam misi ini. Sebanyak 12 kotak pakaian, 68 set kelengkapan sekolah dan sumbangan makanan telah disampaikan kepada penduduk di perkampungan orang asli berhampiran di samping menyantuni mereka dengan beberapa pengisian aktiviti. Antara aktiviti yang telah dijalankan ialah sesi perkongsian kepakaran dan hasil penyelidikan sukarelawan serta kesedaran tentang kepentingan pendidikan, kesihatan, kebersihan dan teknologi semasa kepada masyarakat orang asli di situ.

Program ini telah mendapat sokongan penuh dari YBrs. Prof. Madya Ts. Dr. Shukor Sanim Mohd Fauzi, Rektor UiTM Cawangan Perlis. Beliau menyambut baik program seperti ini bagi memasyarakatkan UiTM dengan lebih luas pada peringkat nasional sekali gus membuktikan bahawa UiTM sentiasa prihatin terhadap masyarakat.  Selain itu, dalam ucapannya, beliau juga menggalakkan warga kampus untuk terus menjalinkan kerjasama erat bersama-sama dengan NGO dan industri dalam kerja-kerja amal seperti ini dalam usaha membangunkan sosiobudaya dan ekonomi komuniti. Tambah beliau, inisiatif ESKOM 22 ini juga selari dengan inisiatif University for [email protected] Malaysia atau UniTY yang dibentangkan oleh YB Datuk Seri Dr. Noraini Ahmad, Menteri Pengajian Tinggi melalui Amanat Menteri Pengajian Tinggi.

Antara aktiviti lain yang dijalankan termasuklah Latihan Dalam Kumpulan (LDK), jungle trekking dan water-confident yang bertujuan untuk meningkatkan ketahanan diri dan jalinan kerjasama serta ukhuwah antara sukarelawan.


Adam Aqashah, “Pahlawan Mat Kilau” di Perlis

Untuk mendapatkan maklumat terkini, ikuti kami melalui Telegram

Padang Besar – Muhammad Adam Aqashah Che Musrishah dinobatkan sebagai pemenang bagi Anugerah Pelakon Terbaik Pertandingan Video Pendek Pahlawan Mat Kilau bersempena Sambutan Bulan Kebangsaan Peringkat Jabatan Pendidikan Negeri Perlis Tahun 2022.

Bagi Pertandingan Video Pendek Pahlawan Mat Kilau kategori sekolah rendah diungguli oleh Sekolah Kebangsaan (SK) Putra dan disusuli oleh Sekolah Menengah Kebangsaan (SMK) Derma bagi kategori sekolah menengah.

Bersempena sambutan ini, Raja Muda Perlis, DYTM Tuanku Syed Faizuddin Putra Jamalullail berkenan berangkat menyampaikan hadiah kepada pemenang yang disempurnakan di Pusat Kokurikulum Kem Dato Ariffin Mohd Nam, Jabatan Pendidikan Negeri (JPN) Perlis, Tasoh baru-baru ini.

Keberangkatan tiba baginda disambut oleh Pengarah JPN, Cikgu Naharudeen Othman.

Selain itu, Raja Muda Perlis turut berkenan menyampaikan hadiah kepada pemenang Pertandingan Berdasarkan Video Webinar Titian Kasih JPN bersama-sama Yayasan Tuanku Syed Putra (YTSP) Perlis dan Yayasan Tuanku Fauziah (YTF).

Muhammad Qayyum Mohd Firdaus memenangi Pertandingan Mewarna bagi kategori darjah satu, dua dan tiga dari SK Kayang. Seterusnya, dalam Pertandingan e-Poster untuk kategori darjah empat, lima dan enam diungguli oleh Nur Airis Safira Aidi juga dari sekolah yang sama.

Seterusnya, Nurul Dalila Nadirah Mohd Syarim Adzhar, Nur Syazliyana Mohd Saiful dan Nurfarihah Mardiah Nurulaizamazizi dari Sekolah Menengah Sains Tuanku Syed Putra muncul juara dalam Pertandingan Reka Cipta Bahan Terbuang bagi kategori tingkatan satu dan tingkatan dua.

Bagi Pertandingan Menulis Esei kategori tingkatan tiga dan empat pula diungguli oleh Aina Dhafiyah Ahmad Firdhaus juga dari Sekolah Menengah Sains Tuanku Syed Putra.

Pemenang bagi Pertandingan Mengarang Puisi atau Syair untuk kategori tingkatan lima dan enam ialah Amirah binti Nukhman dari SMK  Syed Alwi.

Bagi kategori Kawad Kaki Merdeka bersempena Pertandingan Sambutan Bulan Kebangsaan dijuarai oleh SK Beseri untuk sekolah rendah dan Madrasah Al Alawiyah Ad Diniah bagi sekolah menengah.

Inovasi Steam Merdeka dimenangi oleh SK Pendidikan Khas Perlis untuk kategori sekolah rendah, manakala SMK Guar Nangka bagi kategori sekolah Menengah.

Sekolah Rendah Islam 1 pula memenangi Pertandingan Laluan Merdeka bagi kategori sekolah rendah diikuti SMK Beseri bagi kategori sekolah menengah.

Tuanku Syed Faizuddun Putra turut menyampaikan hadiah kepada Sektor Pentaksiran dan Peperiksaan.


Wadah Aspirasi KPM: Sistem Pendidikan Malaysia Ditambah Baik

Putrajaya – “Sebuah generasi yang hebat adalah generasi yang membina generasi yang berikutnya jauh lebih hebat.”

Inilah antara sorotan kata-kata daripada YB Datuk Dr. Radzi Jidin, Menteri Kanan Pendidikan semasa majlis Wadah Aspirasi Menteri Kanan Pendidikan bersama-sama warga Kementerian Pendidikan Malaysia (KPM).

Antara perkara yang diketengahkan dalam ucapan beliau ialah peruntukan penyelenggaraan di sekolah. KPM menggunakan formula khusus untuk menyelesaikan perkara itu.

Selain itu, KPM dalam situasi pandemik telah melaksanakan Pengajaran dan Pembelajaran di Rumah (PdPR) mengikut kesesuaian guru dan murid.

“Disebabkan ada kekangan yang dilalui murid mahupun guru dari segi kegunaan Internet atau ketiadaan peranti, KPM memberikan tanggungjawab kepada guru untuk mengajar mengikut keselesaan guru dan murid,” katanya.

Dalam pada masa yang sama, pertukaran guru juga diubah semula dan dilakukan penambahbaikan. Kalau dahulu setahun dua kali sahaja permohonan pertukaran boleh dilakukan, tetapi kini permohonan berlangsung secara berterusan. Malah, pertukaran boleh dilakukan sebanyak empat kali setahun.

Pengambilan guru secara besar-besaran juga dilakukan oleh KPM. Seramai 18 702 kekosongan dan lebih daripada 16 000 orang telah diambil sebagai guru.

“Pendekatan ini berjaya kerana kita menggunakan kaedah kluster, iaitu seseorang guru boleh sahaja mengajar subjek lain mengikut kluster yang telah ditetapkan,” ujarnya.

Beliau menambah, KPM bergerak sebagai satu kementerian untuk menyelesaikan masalah berkaitan ketidakseimbangan antara seksyen dengan bahagian, maka pelbagai masalah boleh diselesaikan.

Bahagian berkaitan infrastruktur juga banyak diselesaikan. Sebagai contohnya, Sekolah Menengah Kebangsaan Bandar Saujana Putra yang terbengkalai dan telah disiapkan untuk kemudahan masyarakat sekitar.

“Pembinaan sekolah baharu juga dilakukan dengan pemilihan tapak, iaitu sekolah di kawasan yang penduduk padat seperti Klang, Hulu Langat dan beberapa tempat di negeri Johor dan Pulau Pinang,” tambahnya.

Dalam ucapan itu, beliau turut menambah bahawa semua bahagian dalam KPM bergerak sebagai satu pasukan.

Tanggungjawab dan amanah yang dipegang sangat besar. Malah, kita tidak akan merasa penat kerana segala yang dilakukan akan memberi impak yang besar.


Pertandingan Bola Sepak Piala Raja Perlis Tahun 2022 Sedia Hadapi Liga Besar

Untuk mendapatkan maklumat terkini, ikuti kami melalui Telegram

Kangar – Raja Muda Perlis, DYTM Tuanku Syed Faizuddin Putra Jamalullail berkenan berangkat menyaksikan perlawanan bawah 17 tahun di Stadium Tuanku Syed Putra Kangar, semalam.

Sekolah Menengah Kebangsaan (SMK) Syed Hassan, yakni dikenali sebagai Sekolah Sukan Negeri (SSN Perlis) muncul sebagai johan Pertandingan Bola Sepak Piala Raja Perlis Tahun 2022 selepas menumpaskan SMK Mutiara Impian (SSN Pulau Pinang) dengan tiga gol berbalas satu.

Manakala bagi kategori bawah 14 tahun, SMK Mutiara Impian berjaya menundukkan SMK Syed Hassan dengan keputusan 1–0 dan juga kategori alumni, SMK Syed Hassan mengalahkan Penang Free School dengan 3–1.

Penang Free School merupakan sekolah yang cukup dekat di hati usrah kerabat diraja negeri Perlis kerana dua raja pemerintah Jamalullail, iaitu Almarhum Tuanku Syed Putra dan Tuanku Syed Sirajuddin berserta pewaris takhta, Tuanku Syed Faizuddin Putra merupakan alumni sekolah Inggeris tertua di negara ini tersebut.

Dalam majlis tersebut, DYTM Tuanku Syed Faizuddin Putra Jamalullail telah menyempurnakan penyampaian hadiah bagi piala pusingan, piala iringan serta medal-medal.

Keberangkatan tiba baginda disambut oleh Penaung Pertandingan, Affendi Rajni Khan, Pengetua Sekolah Menengah Kebangsaan Syed Hassan (SSN Perlis) Ros Aza Che Ariffin dan wakil daripada Alumni The Old Frees Association Penang Free School, Andrew Lim.

Berangkat sama mengiringi baginda ialah anakanda bongsu, Syed Sirajuddin Areeb Putra Jamalullail.

Program yang julung kalinya dianjurkan dan pada kali ini ditaja oleh Figos Sdn. Bhd, Yakult Malaysia dan Milo Nestle itu dicadangkan selepas ini akan menjadi acara tahunan secara timbal balik antara SSN Perlis dengan Penang Free School bagi memberikan peluang kepada murid kedua-dua buah sekolah untuk membuat latihan dan persediaan yang berterusan dalam sukan dan akademik.

Maka demikian, baginda mengharapkan agar jalinan persahabatan dan ikatan silaturahim yang erat antara guru dengan murid, di samping bertukar-tukar idea dan kemahiran untuk meningkatkan prestasi murid dalam bidang sukan serta akademik dan seterusnya menyediakan pemain untuk menghadapi Liga PLD dan Liga KPM.


FCoEE Membawa Panji Kecemerlangan kepada Pendidikan Perlis

Kangar – Raja Muda Perlis, DYTM Tuanku Syed Faizuddin Putra Jamalullail berkenan melancarkan Penubuhan Faizuddin Centre of Educational Excellence (FCoEE) yang bernaung di bawah Majlis Agama Islam dan Adat Istiadat Melayu Perlis (MAIPs), dengan temanya “Pendidikan Efektif Alaf Baru”.

Membawa tema “Pendidikan Efektif Alaf Baru”, gagasan ini dipercayai akan terus menjadi titik tolak kepada FCoEE yang membawa visi “Insentif Minda Pemangkin Bangsa”, titah baginda dalam majlis perasmian pelancaran pada petang semalam.

FCoEE merupakan satu organisasi pusat kecemerlangan pendidikan yang diberi mandat dan amanah oleh MAIPs bagi membawa panji kecemerlangan kepada pendidikan Perlis.

Antara strategi utamanya adalah untuk membantu membangunkan pemikiran masyarakat dan kebitaraan Perlis melalui penganjuran program pendidikan dan perubahan minda, khususnya kepada anak-anak, guru-guru dan ibu bapa melalui perantaraan sekolah.

Menyentuh mengenai program yang dilaksanakan, Tuanku Syed Faizuddin Putra meminta kerjasama waris agar sentiasa peka dengan maklumat serta informasi yang disampaikan oleh pihak sekolah dan menyokong penuh sebarang perubahan yang dibawa ke arah kebaikan bersama.

Sesungguhnya, aliran arus perdana bersama pembawakan digitalisasi memerlukan kita lebih pantas memahami dan menggarap perubahan.

Pada masa yang sama, majlis ini turut diadakan bersempena dengan Majlis Perasmian Penutup Kursus Pemantapan Yang DiPertua Persatuan Ibu Bapa dan Guru (PIBG) Negeri Perlis 2022, yang disempurnakan oleh baginda di Dewan Seri Anggerik, Hotel Seri Malaysia Kangar.

FCoEE, PIBG dan pihak sekolah juga perlu sederap dan selangkah bersama-sama berusaha ke arah kecemerlangan sekolah yang diterajui masing-masing selaku YDP PIBG. Mencapai kejayaan seperti yang diimpikan bukan sesuatu yang mudah dan pastinya memerlukan pengorbanan serta komitmen pelbagai pihak.

Keberangkatan tiba Tuanku Raja Muda disambut oleh Pengerusi Jawatankuasa Pelajaran MAIPs merangkap Pengerusi FCoEE, Profesor Emeritus Datuk Dr. Kamarudin Hussin yang mengilhamkan pusat kecemerlangan ini, Pengarah Jabatan Pendidikan Negeri, Cikgu Naharudeen Othman, Ketua Pegawai Eksekutif MAIPs, Haji Mohd Nazim Mohd Noor dan Pengerusi Pelibatan Ibu Bapa, Komuniti dan Swasta (PIBKS) Perlis, Profesor Madya Dr. Abdul Jalil Ramli.

Sementara itu, Tuanku Syed Faizuddin Putra turut berkenan berangkat melawat reruai pameran sempena kursus yang julung kalinya dianjurkan sebegini.


Program K.I.D.S ke Arah Melestarikan Pendidikan Berkualiti

Untuk mendapatkan maklumat terkini, ikuti kami melalui Telegram

Langkawi – Kem Didik Aspirasi (K.I.D.S) merupakan sebuah program perkongsian strategik pintar (Smart Strategic Partnerships) antara Universiti Teknologi MARA (UiTM) Cawangan Perlis, Yayasan Didik Negara (YDN) dan Kayaking Malaysia diadakan selama tiga hari di sini, yakni Stesen Penyelidikan Marin (MARES) yang merupakan sebuah stesen penyelidikan laut milik UiTM Cawangan Perlis bertempat di Pulau Tuba, Langkawi dipilih sebagai lokasi pelaksanaan program pada kali ini.

Program yang disertai oleh 100 orang pelajar tingkatan 4 dan tingkatan 5 dari Sekolah Menengah Kebangsaan (SMK) Langkawi dan SMK Putrajaya ini dilihat dapat membantu pelajar membina keyakinan diri, di samping memupuk nilai kerjasama dalam kalangan pelajar.

Antara aktiviti yang dijalankan, termasuklah ceramah pemuliharaan laut, jejak hutan dan ikhtiar hidup, mini ekspedisi kayak, turun cenuram dan refleksi diri.

Berdasarkan tinjauan, program K.I.D.S dikatakan demikian mampu meningkatkan keyakinan diri dan sifat berani pelajar, malah membentuk jati diri mereka yang seimbang dari segi intelek, rohani dan emosi.

Profesor Dr. Mohd Azlan Mohd Ishak yang mewakili YBhg. Rektor dalam ucapannya berkata, UiTM Cawangan Perlis amat mengalu-alukan segala bentuk program kerjasama strategik bersama pihak Kementerian Pendidikan Malaysia (KPM) bagi melestarikan sistem pendidikan berkualiti untuk memenuhi aspirasi negara.

Sementara itu, beliau turut mengucapkan penghargaan dan terima kasih kepada YDN dan Kayaking Malaysia atas kerjasama strategik dalam menjayakan program pada kali ini. Pihak UiTM Perlis berharap agar kerjasama ini dapat diteruskan lagi pada masa akan datang bagi memupuk kerjasama dengan pelbagai lapisan masyarakat untuk menyalurkan sumbangan ke arah melestarikan pendidikan berkualiti.

Tahniah kepada anak-anak yang telah mengikuti program ini selama tiga hari dua malam dengan jayanya!” ujar Profesor Dr. Mohd Azlan Mohd Ishak.

YBhg. Puan Norazura Tadzim, Setiausaha Sulit Kanan YB Menteri Kanan Pendidikan mewakili YB Senator Dr. Mohd Radzi Md Jidin hadir bagi menyempurnakan majlis penutup program.

Turut hadir bersama-sama dalam program ini ialah Pegawai Khas YB Menteri Pendidikan, Puan Rohaida Abd Manaf; Timbalan Pengarah Pendidikan Pembangunan Murid, Jabatan Pendidikan Negeri Kedah, Tuan Sabri Osman; Timbalan Pejabat Pendidikan Daerah Langkawi (Perancangan), Tuan Haji Mohamad Kamal Hashim; Ketua Latihan dan Pembangunan Kayaking Malaysia, Dr. Rosman Bin Karim; wakil YDN, Dr. Shelly Elina Shaharuddin, serta wakil daripada SMK Putrajaya dan SMK Pulau Tuba.


Deklarasi Aku Janji PIBG Perlis dan PIBKS Mendapat Perkenan Raja Muda Perlis

Kangar – Bersempena dengan Majlis Perasmian Penutup Kursus Pemantapan Yang DiPertua Persatuan Ibu Bapa dan Guru (PIBG) Negeri Perlis 2022, warga Pelibatan Ibu Bapa, Komuniti dan Swasta (PIBKS) bersama-sama Persatuan Ibu Bapa dan Guru Negeri Perlis mendeklarasikan bacaan janji dan ikrar demi menjulang tinggi pendidikan di Negeri Perlis.

Bertempat di Dewan Seri Anggerik, Hotel Seri Malaysia pada semalam, Raja Muda Perlis, DYTM Tuanku Syed Faizuddin Putra Jamalullail telah berkenan berangkat menyempurnakan perasmian tersebut.

Tuanku Raja Muda menzahirkan harapan agar program sebegini menjadi satu kemestian bagi FCoEE dan PIBG melalui JPN untuk berganding bahu dan kepakaran bagi menjamin impak kecemerlangan anak-anak pewaris bangsa di negeri Perlis ini.

Deklarasi aku janji tersebut ditandatangani secara bersama oleh PIBKS Perlis, Profesor Madya Dr. Abdul Jalil Ramli bersama-sama dengan Pengerusi Faizuddin Centre of Educational Excellence (FCOEE) Majlis Agama Islam dan Adat Istiadat Melayu Perlis (MAIPs), Profesor Emeritus Datuk Dr. Kamarudin Hussin pada ahad petang.

Hadir bersama-sama ialah Pengarah Jabatan Pendidikan Negeri, Cikgu Naharudeen Othman dan Ketua Pegawai Eksekutif MAIPs, Haji Mohd. Nazim Mohd. Noor.


Mohamad Anwar Jamil Johan Sayembara Deklamasi Puisi Kemerdekaan Peringkat Negeri Perlis 2022

Kangar – Mohamad Anwar Jamil telah dinobatkan sebagai johan dalam Sayembara Deklamasi Puisi Kemerdekaan ke-36 Peringkat Negeri Perlis 2022, di Auditorium Perpustakaan Awam Negeri Perlis. Dengan mempertaruhkan puisi yang berjudul “Darah yang Terpercik di Baju” karya Norazimah Abu Bakar, Anwar berjaya menampilkan persembahan bersahaja dengan penghayatan yang amat mendalam ketika menyampaikan puisi tersebut. Tambahan pula, dengan pemakaian busana tradisional dan tanjak berwarna hitam membuatkan para penonton terus terpukau dengan puisi yang dideklamasikan.

Sementara itu, Afifah Abdullah pula menyandang naib johan dalam sayembara tersebut. Beliau mendeklamasikan puisi yang berjudul “Lentera Zaman” karya Mahaya Mohd Yassin. Tempat ketiga pula dimenangi oleh Nur Nubailah Nasri dengan puisi yang berjudul “Jangan Gendang Bertingkah Lagi” karya Ab Rani Embi.

Selain itu, hadiah sagu hati dimenangi oleh Muhammad Jorasmin Mat Isa, M Shahadat Ali Nordin (masing-masing mendeklamasikan puisi yang berjudul “Milik Siapakah Tanah Ini“ karya Mohd Ghazali Taib), Nor Fa’alina Abu Hassan (“Landasan“ karya A. Aziz Deraman) dan Mohammad Firdaus Rooslee (“Citra Jiwa Merdeka“ karya Abdul Karim Gulam).

Sayembara ini merupakan anjuran Persatuan Penulis Perlis (3P) dengan kerjasama GAPENA dan Perpustakaan Awam Negeri Perlis dan dirasmikan oleh Datuk Seri Haji Hasnul Zam Zam Haji Ahmad, Setiausaha Kerajaan Negeri Perlis. Yang turut hadir ialah Encik Rusdi Yahya, Timbalan Setiausaha Negeri Perlis (Pembangunan), Dr. Faizal Kamarudin, Timbalan Setiausaha Negeri Perlis (Pengurusan), Encik Rahimi Arifin, Pengarah Dewan Bahasa dan Pustaka Wilayah Utara.

Johan sayembara membawa pulang hadiah wang tunai RM1000.00 berserta hadiah iringan. Naib johan dan pemenang tempat ketiga pula menerima hadiah wang tunai RM700.00 dan RM500.00 berserta hadiah iringan. Bagi pemenang hadiah sagu hati pula masing-masing membawa pulang hadiah wang tunai RM200.00 berserta hadiah iringan.

“Deklamator ialah pencerita di atas pentas kepada khalayak melalui suara, mimik muka, penghayatan dan bahasa tubuh”, ujar Encik Puzi Hadi, yang bertindak sebagai ketua hakim ketika memberikan ulasan keseluruhan bagi sayembara tersebut yang turut disiarkan secara langsung dalam media sosial 3P.


Penulis Berbilang Kaum dalam Kelompok Keluarga Malaysia

Untuk mendapatkan maklumat terkini, ikuti kami melalui Telegram

Dunia kesusasteraan kebangsaan tidak kurang pentingnya dalam menyumbang dan menyemai semangat perpaduan rakyat pelbagai kaum di negara ini sehingga menjadi sebuah keluarga besar.

Oleh itu, idea dan konsep Keluarga Malaysia yang diperkenalkan oleh Perdana Menteri, YAB Dato’ Sri Ismail Sabri Yaakob dengan tujuan untuk merapatkan lagi hubungan pelbagai kaum di negara ini sememangnya selari dengan cita-cita dan semangat penggiat sastera tanah air.

Pada hakikatnya, sejak dahulu lagi, usaha ke arah itu telah dimainkan oleh Dewan Bahasa dan Pustaka (DBP) selaku badan induk yang dipertanggungjawabkan dalam usaha mengembangkan bahasa dan sastera kebangsaan.

Sebagai contoh, lebih dua dekad yang lalu, iaitu pada 27 hingga 29 Mei 1994, Bahagian Sastera, DBP yang pada ketika itu diterajui oleh ketuanya, Sasterawan Negara Datuk Dr. Anwar Ridhwan dengan kerjasama Kelab Sastera DBP yang dipimpin oleh saudara A. Ghani Abdullah selaku penyelaras kelab telah menganjurkan Bengkel Penulisan Berbilang Kaum 1994. Bengkel tersebut diadakan di Pusat Membina Semangat, Pasir Panjang, Port Dickson melibatkan penyertaan penulis dari pelbagai kaum.

Antara tujuan penganjuran bengkel tersebut ialah untuk mencungkil bakat di samping memberikan pendedahan yang luas dalam bidang penulisan kreatif bahasa Melayu kepada penulis dari pelbagai kaum di negara ini. Sambutan menggalakkan diterima dengan 30 orang peserta yang telah terpilih menyertainya.

Peserta yang terpilih ialah mereka yang telah memenuhi syarat yang ditetapkan oleh penganjur, iaitu setiap peserta perlu menghantar dua buah puisi dan sebuah cerpen berbahasa Melayu untuk dinilai dan dipertimbangkan. Bayaran pendaftaran serendah RM20.00 seorang dikenakan manakala urusan pengangkutan, penginapan dan makanan kesemuanya disediakan oleh pihak penganjur.

Turut menyertai bengkel tersebut ialah saudara Uthaya Sankar SB, pengasas Kumpulan Sasterawan Kavyan, Rabeah Mohd Ali serta beberapa orang lagi yang aktif menulis selepas itu, manakala komposer Julfekar Ahmad Shah pula merupakan seorang daripada ahli jawatankuasa induk bengkel tersebut.

Sepanjang tiga hari bengkel berlangsung, peserta telah dibimbing dan didedahkan dengan pelbagai topik berkait puisi dan cerpen yang merangkumi teori,teknik penulisan, proses penciptaan dan pengalaman diri oleh penulis-penulis jemputan yang masing-masing diberikan dua slot setiap seorang untuk mengemudi bengkel tersebut.

Rata-rata peserta teruja kerana bengkel tersebut dibimbing oleh penulis-penulis mapan tanah air yang tidak asing ketika itu, iaitu Sasterawan Negara, Dato’ Seri A. Samad Said, Allahyarham Dr. Othman Puteh dan Allahyarham Prof. Madya Kamaruzzaman Abdul Kadir atau lebih dikenali dengan nama penanya Dharmawijaya.

Datuk Seri A. Samad Said dalam ceramahnya antara lain menyarankan supaya setiap penulis agar tidak dikuasai oleh bahasa sebaliknya menguasai bahasa. Penulis harus pada setiap detik menggunakan bahasa dan memperbanyakkan membaca karya sastera kerana dengan membaca akan timbul keinginan untuk menulis.

Menurut beliau lagi, penulis tidak harus menyendiri sebaliknya perlu terdedah kepada manusia dan kehidupan serta usah takut pada kritikan kerana jelas beliau, seseorang penulis tidak semestinya tahu segala-galanya tentang dunia.

Beliau turut berkongsi mengenai buku-buku yang pernah mempengaruhinya seperti War and Peace karya Leo Tolstoy, Of Mice and Men karya John Steinbeck, Doctor Zhivago oleh Boris Pasternak, The Great Gatsby oleh F. Scott Fitzgerald dan Bumi Manusia yang ditulis oleh Pramoedya Ananta Toer ketika ditahan di Pulau Buru, Indonesia.

Dr. Othman Puteh pula melalui kertas kerja bertajuk “Penulisan Cerpen: Mengenal Diri, Mengilas Kembali dan Mengalur Visi”  berpendapat kebanyakan penulis bukan Melayu pada ketika itu menghasilkan karya kreatif dengan menyerlahkan warna lokal tersendiri, terpencil dan agak kurang merealisasikan realiti objektif tentang kewujudan kepelbagaian penduduk yang saling berinteraksi.

Soal beliau, apakah situasi tersebut menggambarkan khalayak penulis belum benar-benar mengenali diri sebagai suatu hakikat hidup dalam negara pelbagai kaum seperti Malaysia? Para penulis turut dituntut supaya sentiasa berada dalam arus perdana mobilisasi sejajar dengan transformasi waktu, perkembangan dalam konteks politik, ekonomi, budaya dan ledakan kemajuan dalam bidang ilmu pengetahuan.

Bagi Dharmawijaya yang membentangkan kertas kerja bertajuk “Penciptaan Puisi: Catatan dari Daerah Pengalaman”, penyair itu dilahirkan dan perlu dibentuk. Hal tersebut membawa maksud setiap penyair selain daripada memiliki bakat, harus pula dididik dan dibimbing. Keyakinan beliau itu timbul hasil daripada pengalaman yang telah dilaluinya.

Dalam kertas kerja tersebut juga, Dharmawijaya turut menekankan mengenai persediaan-persediaan untuk menjadi seorang penyair dan kemudiannya dihubungkan dengan proses serta teknik penulisan sajak atau puisi. Menurut beliau, untuk menjadi penyair, seseorang itu harus mengasuh diri menjadi pemerhati yang tajam, pentafsir yang bijaksana dan kritis. Selain memiliki kekayaan pengalaman, penulis juga, tambah beliau, perlu memiliki kekayaan bahasa sebagai alat bagi sesebuah puisi.

Pada akhirnya, dapat dirumuskan bahawa bengkel tersebut berjaya mencapai objektifnya dengan kesemua peserta telah memberikan komitmen tinggi dan bersama-sama terlibat secara aktif dari awal hingga ke akhirnya.

Penulis seorang daripada peserta Bengkel Penulisan Berbilang Kaum 1994 anjuran DBP.


Kawasan Rukun Tetangga sebagai Model Pelaksana Program Sosial Terancang

Untuk mendapatkan maklumat terkini, ikuti kami melalui Telegram

Kawasan Rukun Tetangga (KRT) merupakan satu jawatankuasa sukarela yang dinaungi dan dipantau oleh Jabatan Perpaduan Negara dan Integrasi Nasional (JPNIN) di bawah kawalan Kementerian Perpaduan Negara. KRT ditubuhkan selepas peristiwa 13 Mei 1969 yang telah mengorbankan banyak nyawa. Peristiwa ini bukan sahaja telah memberikan kesan buruk terhadap negara pada ketika itu, malah menimbulkan sikap prejudis dan curiga sehingga menyebabkan hubungan antara etnik semakin renggang. Oleh sebab itu, KRT merupakan inisiatif pihak kerajaan untuk memupuk kesepaduan sosial dalam kalangan masyarakat agar keharmonian dapat dicapai. Peristiwa ini memberikan kesedaran kepada pelbagai pihak akan kepentingan mengurus masyarakat daripada peringkat akar umbi. Ekoran itu, pada 29 Ogos 1975, KRT telah dirasmikan oleh Tun Abdul Razak, Perdana Menteri Malaysia kedua di KRT Kampung Kasipillay, Kuala Lumpur. KRT ini diwujudkan di bawah Peraturan-Peraturan Perlu (Rukun Tetangga) 1975 (P.U. (A) 279/75)Â  yang diadakan di bawah Ordinan Darurat 1969.

Pada awalnya, KRT berfungsi untuk memastikan keselamatan penduduk di kawasan kejiranan dan rondaan wajib telah diperkenalkan kepada penduduk yang berusia 18 hingga 55 tahun. Selepas itu, pada tahun 1984, konsep KRT berubah kepada konsep kejiranan yang menjurus kepada program meningkatkan semangat kejiranan dan perpaduan dalam masyarakat setempat. Kemudian, pada tahun 2001, hala tuju KRT beralih kepada konsep pembangunan komuniti sejajar dengan perkembangan semasa. Hala tuju KRT ini diterjemah melalui kelompok KRT yang meliputi Jiran Wanita, Jiran Usia Emas, Jiran Muda dan Tunas Jiran. Pada tahun 2010 pula, KRT telah mengalami fasa transformasi selaras dengan Program Transformasi Kerajaan pada ketika itu apabila Model Transformasi Rukun Tetangga yang berpaksikan kepada lima teras, iaitu perpaduan, ekonomi, keselamatan, pendidikan dan kualiti hidup diperkenalkan. Program yang dianjurkan oleh KRT berdasarkan teras-teras tersebut. Lima teras ini merupakan antara kerangka yang dikenal pasti mampu mencapai matlamat negara untuk melahirkan masyarakat majmuk yang hidup dalam suasana harmoni.

Perkembangan KRT ini telah menyebabkan masyarakat semakin memahami akan kepentingan organisasi sosial dalam menguruskan masyarakat majmuk secara berstruktur. Oleh itu, kadar pertambahan KRT semakin meningkat saban tahun dan kini terdapat sebanyak 8330 KRT di seluruh negara. KRT mempunyai kelompok komuniti yang berperanan penting dalam membantu meningkatkan tahap kualiti hidup masyarakat KRT. Kelompok ini merupakan tulang belakang dan bertanggungjawab dalam memastikan program dapat dijalankan secara berterusan. Kelompok komuniti diperkenalkan sebagai salah satu langkah memperkasakan KRT melalui penglibatan masyarakat mengikut peringkat umur, iaitu Jiran Wanita, Jiran Muda, Jiran Usia Emas dan Tunas Jiran.

Maka, tahun ini pihak kerajaan telah menyediakan Geran Rukun Tetangga sebanyak RM50 juta bagi memperkukuh peranan KRT dalam komuniti melalui pelaksanaan Agenda Kerja Komuniti Rukun Tetangga yang merangkumi Gerak Kerja KRT Sejahtera, Gerak Kerja KRT selamat, Gerak Kerja KRT Sihat serta Gerak Kerja KRT Bersih dan Indah. Sesuai dengan tema Mendepani Cabaran untuk Kesejahteraan Keluarga Malaysia, pelaksanaan inisiatif berdasarkan isu serta cabaran dalam komuniti supaya KRT peka dan prihatin dengan perkembangan semasa, selain sentiasa dekat di hati Keluarga Malaysia.

Yang menariknya, program-program yang diadakan di KRT dilakukan secara terancang dan dipantau oleh JPNIN. Biasanya KRT yang aktif akan merangka dan mengatur program sepanjang tahun. Manakala, penyelia KRT akan bertindak membantu memberikan idea dan nasihat kepada KRT. Setiap program yang dilakukan didokumenkan dan diserahkan kepada JPNIN. Antara program yang dilaksanakan ialah program sambutan perayaan, kemerdekaan, sukan, rekreasi, kebudayaan, gotong-royong, keagamaan, kebajikan, kesihatan, pendidikan, keselamatan dan ekonomi. Pihak JPNIN telah menyediakan modul bagi memudahkan urusan ahli jawatankuasa KRT melaksanakan program secara sistematik dan berterusan. Program yang dianjurkan tersebut bertujuan untuk melahirkan masyarakat yang berdikari, progresif dan berdaya saing malah mewujudkan suasana harmoni.

Program yang dianjurkan oleh masyarakat KRT boleh dibanggakan kerana mereka melakukannya secara sukarela dan bertungkus lumus menjayakan setiap program. Malah ada dalam kalangan ahli KRT menggunakan kewangan sendiri demi menggerakan program yang dirancang. KRT turut menjalin usaha sama dengan organisasi-organisasi lain bagi mendapatkan sumbangan kewangan. Sebagai contoh, KRT Kg. Gong Baru, Kuala Terengganu telah menerima sumbangan kewangan daripada syarikat Kasut YOU sebanyak RM10 000 setiap tahun. Hal ini bagi menjamin kelangsungan program secara berterusan. Program-program ini telah memberikan impak yang cukup besar kepada hubungan masyarakat. Walaupun berbeza agama, bangsa dan bahasa, mereka dapat menjalin hubungan kerjasama, saling membantu dan mengamalkan sikap bertoleransi. Perkara ini menunjukkan hubungan positif yang boleh mewujudkan rasa kekitaan dan kebersamaan dalam masyarakat. Tanpa program-program sosial sebegini, tentunya sukar untuk memupuk hubungan kejiranan yang baik.

Namun begitu, penglibatan golongan remaja dalam program KRT semakin lama semakin berkurangan kerana mereka lebih cenderung untuk melakukan aktiviti luar bersama-sama dengan rakan mereka. Oleh sebab itu, pelbagai inisiatif telah dilakukan oleh KRT untuk menarik minat golongan remaja dengan menganjurkan program kesukanan dan rekreasi sesuai dengan minat mereka. Sebagai contoh pertandingan futsal, bola sepak, sepak takraw, memancing, sukan tradisional, reka cipta dan sebagainya. Hadiah juga disediakan bagi memberikan semangat dan dorongan kepada golongan remaja untuk menyertai program ini.

Fungsi KRT seharusnya disebar luas bagi memberi manfaat yang lebih besar kepada masyarakat dan negara. KRT boleh dijadikan sebagai model pelaksana program sosial terancang kerana keupayaannya memperkasa fungsi masyarakat. Bahkan, KRT boleh dijadikan sebagai aset bernilai dalam negara kerana peranannya dalam memupuk kesepaduan sosial yang dapat mempengaruhi kestabilan sosiopolitik, ekonomi dan kepesatan pembangunan negara.


Diskusi Buku Bersempena dengan DMK 2022 Peringkat Negeri Perlis: Buku dan Membaca Nadi Kehidupan

Kangar – Dewan Bahasa dan Pustaka Wilayah Utara (DBPWU) bersama-sama Institut Pendidikan Guru (IPG) Kampus Perlis dan Persatuan Penulis Budiman Malaysia (BUDIMAN) telah menganjurkan Diskusi Buku Bersempena dengan Dekad Membaca Kebangsaan (DMK) 2022 Peringkat Negeri Perlis pada 27 September 2022. Bertempat di Auditorium Berunai, IPG Kampus Perlis, program ini diadakan untuk membicarakan tiga buah buku terbitan Dewan Bahasa dan Pustaka (DBP) dan tujuannya adalah untuk mengangkat buku serta penulisnya agar lebih dikenali dan didekati oleh masyarakat.

Tiga buah buku yang dipilih, iaitu Kumpulan Puisi Dongengan Anjing-anjing karya Solihin Osman, Kumpulan Pantun Pak Nazel 3 karya Nazel Hashim Mohamad dan Hegemoni Kepengarangan A.Samad Ismail tulisan Dr. Azhar Wahid.

Ketiga-tiga buku ini dibicarakan oleh pakar bidang dalam genre buku-buku tersebut. Kumpulan Puisi Dongengan Anjing-anjing dibicarakan oleh Dr. Mohd Amir Mohd Zahari dan Dr. Norshah Aizat Shuaib, manakala Kumpulan Pantun Pak Nazel 3 dibahaskan oleh Dr. [email protected] Taisin dan Dr. Mohamad Shaidan. Buku terakhir, Hegemoni Kepengarangan A. Samad Ismail dibincangkan oleh Dr. Nor Anita Mat Isa dan Dr. Roslan Chin.

Dalam ucapan perasmian, Pengarah IPG Kampus Perlis, Tuan Haji Abdul Muhaimin Osman menegaskan bahawa usaha pencarian ilmu boleh juga didapati melalui pembacaan buku-buku terjemahan. Ujarnya lagi, buku-buku terjemahan yang diusahakan oleh Malaysia masih berkurangan berbanding dengan Indonesia sehingga terdapat beberapa hal yang dapat kita fahami melalui pembacaan buku-buku terjemahan dari Indonesia.

Program Diskusi Buku ini diserikan dengan bacaan puisi oleh penulis Kumpulan Puisi Dongengan Anjing-anjing, Solihin Osman, Presiden BUDIMAN, Dr. Halim Ali dan saudara Ikmal Hakim Abd. Nasir.


Isu Pengemis: Apakah Penyelesaiannya?

Fenomena pengemis umpama tiada kesudahannya. Fenomena ini seakan-akan suatu proses kitaran yang bermula daripada ibu bapa dan diambil alih atau diwarisi oleh generasi yang berikutnya. Jika dilihat dari sudut ilmu sosiologi, sekiranya sesebuah keluarga menjadikan aktiviti mengemis sebagai suatu pekerjaan, bermakna mereka telah menjadikannya sebagai satu budaya, apabila budaya itu merupakan sesuatu yang dipelajari dan diikuti oleh generasi seterusnya.

Sungguh pun bilangan pengemis yang terkini sukar diketahui disebabkan kekurangan data, namun statistik yang diperoleh dari Jabatan Kebajikan Masyarakat (JKM) pada tahun 2020 menunjukkan bilangan pengemis yang direkodkan adalah sebanyak 2018 orang. Seanyak 1786 orang pengemis merupakan warganegara Malaysia dan 322 orang pengemis merupakan warga asing. Jumlah ini dilihat meningkat tiga kali ganda dalam tempoh lima tahun kebelakangan ini kerana pada tahun 2016, bilangan pengemis yang direkodkan hanyalah sekitar 600 orang sahaja. Hal ini amat membimbangkan kerana tekanan ekonomi dan kewangan menjadikan seseorang itu lebih mudah terlibat dengan aktiviti jenayah seperti berjudi, merompak,menjual dadah, penipuan dan pinjaman wang haram seterusnya memberikan kesan negatif kepada ekonomi negara.

Malaysia juga akan dianggap sebagai negara yang tidak mampu memberikan kesejahteraan hidup kepada rakyatnya. Hal ini akan menjejaskan nama baik negara. Malah, masyarakat juga telah dikejutkan dengan penularan video kanak-kanak etnik Rohingya mengetuk tingkap sebuah kereta yang berhenti di lampu isyarat merah untuk mendapatkan wang. Apabila pemandu kenderaan tidak memberikan wang, kanak-kanak itu telah bertindak biadab dengan memberikan isyarat lucah kepada pemilik kenderaan tersebut. Perkara ini telah menimbulkan rasa resah dalam kalangan masyarakat kerana perkara ini bukan sahaja menjadi isu sosial, malah turut mencalarkan imej Malaysia di mata dunia.

Terdapat pelbagai definisi pengemis mengikut dimensi tertentu. Pengkaji sosial mentakrifkan pengemis sebagai golongan yang terpinggir dalam masyarakat, didiskriminasikan dan sering diberikan stigma negatif. Golongan ini mengemis kerana mereka tidak mendapat peluang yang adil dalam masyarakat, miskin dan kesempitan hidup. Golongan ini mempunyai tahap sosioekonomi yang sangat rendah, tidak mempunyai wang untuk meneruskan kehidupan sehingga menyebabkan mereka perlu meminta simpati orang ramai untuk memastikan perut yang lapar dapat terisi dan poket yang kosong dapat dipenuhi. Hal inilah yang menyebabkan pengemis sanggup melakukan apa-apa sahaja perkara untuk meneruskan kehidupan mereka. Manakala dari aspek ekonomi, pengemis merupakan golongan yang tidak mempunyai sumber ekonomi yang kukuh, tidak mempunyai gaji yang tetap, tidak mampu menyara kehidupan diri dan keluarga dan menjalankan aktiviti mengemis semata-mata untuk memenuhi keperluan hidup. Dari sudut sosiobudaya pula, mengemis merupakan manifestasi individu dan gambaran keluarga yang berpecah belah. Pengemis menyamar dan menipu keadaan sebenar kehidupan mereka bagi mendapatkan simpati dan bantuan daripada orang ramai. Di situlah wujud aliran perhubungan daripada pengemis kepada masyarakat.

Mengemis merupakan satu daripada jalan pintas bagi orang miskin untuk memenuhi keperluan hidupnya. Pengemis cenderung mendakwa diri mereka miskin dengan mempergunakan situasi diri seperti umur yang lanjut, ibu tunggal, cacat dan lain-lain. Mereka bijak memanipulasi masyarakat seperti berpura-pura menjadi Orang Kurang Upaya (OKU) yang buta dengan memakai kaca mata hitam, bertongkat dan ada yang berpura-pura kudung dengan menggunakan kerusi roda untuk meraih simpati masyarakat. Bukan itu sahaja, ada dalam kalangan mereka yang menggunakan raut wajah yang sedih, sugul dan tidak bermaya untuk mengaburi mata masyarakat di persekitarannya. Mereka ini selalunya akan mengemis di kawasan lampu isyarat. Apabila kereta berhenti di kawasan lampu isyarat tersebut, mereka akan meraih simpati kepada pemandu kenderaan dengan cara mengetuk pintu kereta kenderaan.

Bukan itu sahaja, golongan ini bijak menggunakan strategi dengan berpakaian kotor dan koyak untuk mendapatkan belas kasihan daripada orang ramai. Penampilan mereka yang kotor menyebabkan anggota masyarakat berasa kasihan dan terdorong untuk memberikan wang. Malah, sikap masyarakat yang prihatin dan ambil peduli kepada golongan ini membuatkan mereka bijak mengeksploitasi orang lain. Selain itu, pengemis juga selalu berada dalam keadaan kesedihan dan melambai-lambaikan tangannya sehingga membuatkan orang ramai terbuka hati untuk memberikan sedekah. Ada yang membawa anak-anak kecil sehingga mendatangkan ihsan daripada orang ramai.

Pada umumnya, terdapat dua kategori pengemis, iaitu pertama, pengemis yang menunjukkan dirinya tidak berdaya untuk bekerja yang terdiri daripada keluarga miskin. Mereka benar-benar miskin dan terdesak untuk mendapatkan bantuan dan golongan ini tidak mempunyai kesedaran untuk berusaha mengatasi atau mengurangkan kemiskinan, iaitu dengan mencari pekerjaan. Walaupun terdapat sumber bantuan yang mencukupi untuk mengatasi masalah kemiskinan namun, mereka masih tetap memilih untuk mengemis daripada mencari pekerjaan lain.

Kategori kedua pula merujuk kepada pengemis yang terus meminta-minta walaupun telah mencapai tahap tertentu dalam sosioekonomi, iaitu mempunyai tahap kebajikan diri dan keluarga yang baik, namun tetap mengemis untuk mendapatkan wang tambahan. Pengemis kategori kedua mempunyai agenda tersembunyi dan menjadikan khalayak  sebagai sasaran untuk merealisasikan impian mereka bagi mencapai kesenangan hidup. Pengemis profesional ini mengemis bukan disebabkan oleh tekanan ekonomi dan desakan hidup tetapi kerana kerendahan moral dan integriti kemanusiaan. Golongan ini sanggup mengabaikan nilai-nilai sosial dan mengeksploitasi orang lain demi kepentingan dirinya sendiri.

Sikap masyarakat yang pemurah, suka memberi, dan bersifat ingin membantu pengemis secara tidak langsung menjadikan pengemis berasa kegiatan yang dilakukan merupakan tindakan yang wajar. Mereka mula mengambil kesempatan dengan menjadikan kegiatan ini sebagai mata pencarian utama. Para pengemis seolah-olah telah mendapat lesen sah dan bergerak secara bebas dalam ruang sosial, berusaha untuk mencari kawasan atau tempat yang dapat memaksimumkan keuntungan ekonomi mereka. Walaupun dari sudut agama menyatakan membantu orang susah dan bersedekah merupakan amalan yang mulia, namun kita sebagai anggota masyarakat haruslah lebih bijak membantu dan memberikan sedekah kepada orang yang tepat serta tempat-tempat yang lebih memerlukan. Sikap masyarakat yang terlalu baik membantu pengemis secara tidak langsung menjadikan mereka berasa mereka wajar dibantu. Malah, sikap masyarakat kita yang pemurah dan suka memberi, membuka ruang kepada golongan pengemis untuk mengambil kesempatan dengan menjadikan kegiatan ini sebagai mata pencarian utama mereka.

Keperluan pengemis dapat digambarkan dalam Teori Hirarki Keperluan Maslow. Menurut Maslow, setiap manusia mempunyai peringkat keperluan dalam kehidupan dan peringkat keperluan tersebut haruslah dipenuhi dari bawah sebelum ke peringkat seterusnya. Maslow melihat individu sebagai sesuatu yang berintegrasi dan akan terus bermotivasi untuk mencapai sesuatu matlamat. Matlamat merupakan satu keperluan yang perlu dipenuhi oleh semua manusia dan akan menentukan makna hidup yang sebenar. Keperluan pada peringkat bawah sekali merupakan keperluan yang mesti dipenuhi sebelum keperluan pada peringkat yang lebih tinggi diberi keutamaan. Kegagalan dalam memenuhi keperluan yang terletak pada bahagian bawah hierarki akan menimbulkan pelbagai masalah. Sekiranya keperluan ini tidak dapat dipenuhi, maka individu tersebut akan berasa gelisah, kecewa dan tidak tenteram sehingga menyebabkan gangguan emosi. Dengan mengambil contoh masalah pengemis, sudah tentu masalah kewangan menyebabkan ada dalam kalangan ahli keluarga pengemis yang tidak mendapat kepuasan pada tahap fisiologi dan hal ini akan memberikan impak yang negatif terhadap kehidupan mereka. Hal ini dikatakan demikian kerana, seseorang individu itu perlu mencapai tahap kesempurnaan fisiologi terlebih dahulu sebelum ke peringkat yang seterusnya.

Selain itu, keperluan keselamatan merupakan keperluan kedua yang perlu dipenuhi oleh pengemis untuk menjamin kehidupan yang lebih aman dan selesa. Namun begitu, ada dalam kalangan pengemis yang menjadi gelandangan kerana mereka tidak mempunyai tempat tinggal yang selamat. Masalah ini akan menyebabkan pengemis berasa terancam dan berada dalam ketakutan dan seterusnya memberikan kesan negatif terutamanya terhadap kanak-kanak yang sedang membesar kerana ibu bapa mereka tidak mampu menyediakan tempat berlindung. Keperluan ketiga ialah kesempurnaan sosial yang merujuk pada kasih sayang dan perhubungan yang mesra antara satu sama lain. Keperluan yang keempat dalam peringkat keperluan ialah penghargaan kendiri. Lazimnya setiap manusia ingin dihormati, disanjung dan sebagainya. Namun begitu, kebanyakan pengemis hidup tanpa rasa dihormati dan disanjung kerana ada dalam kalangan mereka yang dimarahi apabila meminta-minta. Manakala peringkat yang terakhir dalam hierarki keperluan Maslow ialah kehendak untuk kesempurnaan harga diri. Pada tahap ini, perkara ini agak sukar untuk dicapai oleh golongan pengemis kerana daripada peringkat awal lagi keperluan fisiologi mereka tidak mencukupi dan tidak dipenuhi. Oleh hal yang demikian, potensi golongan ini mengalami masalah tekanan adalah tinggi akibat ketidakcapaian keperluan pada peringkat yang lebih atas berdasarkan teori Hierarki Keperluan Maslow. Oleh itu, golongan ini perlu keluar daripada kepompong mengemis, untuk mengurangkan tekanan dalam diri mereka dan sekali gus menghasilkan impak positif terhadap kesempurnaan harga diri mereka.

Oleh sebab mengemis telah menjadi satu budaya, maka mentaliti pengemis lebih cenderung memilih jalan yang mudah untuk mendapatkan sumber kewangan. Hal ini menyebabkan kebanyakan  pengemis yang sihat memilih jalan mudah dengan menebalkan muka dan meminta-minta untuk mendapatkan sumber kewangan. Sekiranya aktiviti mengemis ini terus berlanjutan, perkara ini dikhuatiri akan memberikan impak negatif dalam komuniti kerana masyarakat berasa terganggu kerana sikap pengemis yang meminta-minta dengan cara memaksa. Oleh itu, bagi mengatasi isu sosial ini, pihak kerajaan dan pihak-pihak yang bertanggungjawab juga perlu mengambil tindakan tegas dalam memerangi aktiviti mengemis. Antara langkah yang wajar dijalankan untuk membantu golongan ini adalah dengan menyediakan peluang pekerjaan di kawasan tempat tinggal mereka bagi membolehkan pengemis mencari rezeki bagi menampung kehidupan.

Selain itu, pihak berkuasa perlu berusaha menumpaskan sindiket pemerdagangan manusia dengan mendapatkan maklumat daripada pengemis yang terlibat dengan jenayah terancang dalam usaha untuk melumpuhkan organisasi tersebut serta mengenakan hukuman berat terhadap ibu dan bapa yang menjadikan anak mereka sebagai pengemis. Pengemis yang mampu bekerja perlu diberikan galakan dan mereka haruslah bersikap produktif. Model pekerjaan alternatif harus dibangunkan supaya golongan pengemis yang mampu bekerja boleh bekerja di sekitar tempat tinggal mereka dan diberikan latihan vokasional yang bersesuaian. Manakala, pengemis bagi kategori kedua perlu dicegah menerusi kedua-dua kaedah, iaitu seksyen jenayah dan program insentif perkhidmatan sosial. Bagi membolehkan peruntukan perundangan yang dikemukakan dalam memerangi pengemis dapat dilaksanakan dengan jayanya, semua peraturan mesti diselaraskan dan bersifat holistik serta kandungan sosial harus ditambah dalam peruntukan undang-undang sedia ada.

Kesimpulannya, dapatlah ditegaskan sekali lagi bahawa pihak berkuasa dan institusi-institusi yang berkaitan perlu memainkan peranan yang sangat penting terutamanya dalam melaksanakan program perlindungan sosial yang berkesan. Setiap langkah dan keputusan dapat dilaksanakan dalam memerangi aktiviti mengemis ini hendaklah merangkumi bantuan dan khidmat sosial seperti menghasilkan dasar pekerjaan aktif dalam skop dasar perlindungan sosial, sekali gus dapat membantu mengurangkan bilangan pengemis di Malaysia.


Kerjasama DBPWU-MRSM Baling Menjayakan Program Pembinaan Bakat Tunas Remaja Peringkat MRSM Negeri Kedah

Untuk mendapatkan maklumat terkini, ikuti kami melalui Telegram

Baling – Program Pembinaan Bakat Tunas Remaja Peringkat Maktab Rendah Sains MARA, Negeri Kedah secara dalam talian telah diadakan bermula pada 26 hingga 28 September 2022. Program ini dianjurkan oleh Dewan Bahasa dan Pustaka Wilayah Utara (DBPWU) dengan kerjasama Maktab Rendah Sains MARA (MRSM) Baling, Kedah. Sebanyak 30 orang peserta telah menghadiri program ini yang terdiri daripada pelajar MRSM Baling, Kulim, Pendang, Langkawi, Kubang Pasu dan Merbok.

Editor majalah Dewan Siswa, Puan Syaza Wardina Abd Khalik diundang bagi mengisi sesi “Bersama-sama Editor Dewan Siswa” selain dua orang penulis muda tanah air, iaitu Penolong Pengurus Bahagian Pembangunan Latihan, BERNAMA, Encik Ridzuan Mohd Ghazali diundang bagi membimbing penulisan cerpen, manakala Pensyarah Kejuruteraan Awam, Politeknik Ungku Omar, Ipoh, Encik Nik Mohd Iznan Tuan Yaakub pula membimbing penulisan puisi.

“Saya mengalu-alukan penghantaran karya kreatif seperti puisi dan cerpen daripada penulis muda untuk diterbitkan kerana penulis muda pada hari ini mempunyai limpahan idea yang sangat menarik,” demikian antara yang disebut oleh Syaza.

Beliau juga menyatakan terdapat 11 buah majalah DBP yang menyediakan ruang untuk penyiaran karya termasuklah Dewan Bahasa, Pelita Bahasa, Dewan Kosmik, Dewan Tamadun Islam, Tunas Cipta, Dewan Sastera, Dewan Ekonomi, Dewan Budaya, Dewan Siswa, Dewan Masyarakat dan Dewan Pelajar. Selain menyentuh secara ringkas gedung majalah digital DBP, beliau turut berkongsi kandungan dalam majalah DBP khususnya Dewan Siswa kerana majalah tersebut lebih dekat dengan peringkat umur remaja.

Sementara itu, pada hari kedua pula, pelajar didedahkan dengan asas penulisan cerpen, kaedah menghasilkan cerpen berkualiti dan kaedah untuk menjana idea dalam penulisan. Menurut Ridzuan, sesebuah cerpen akan hilang nilainya jika tidak dimasukkan unsur mesej. Oleh sebab itu, pentingnya isi tersurat dan tersirat dalam cerpen kerana merupakan sebahagian daripada ungkapan perasaan, emosi dan fikiran penulis yang diselitkan dengan nilai serta mesej secara puitis.

Dalam perkongsian hari terakhir, peserta turut berpeluang mempelajari asas penulisan puisi. Nik Mohd Iznan telah menerangkan maksud puisi, tema dan persoalan, nada, gaya bahasa, nilai dan pengajaran berdasarkan pendapat tokoh-tokoh sasterawan negara. Menurut beliau, ramai orang mempersoalkan tentang aliran atau bidang sastera dalam kehidupan sedangkan mereka terlupa bahawa tanpa sastera, kehidupan seakan-akan kosong tanpa pengisian nurani. Sambungnya lagi, sajak yang baik ialah susunan kata-kata yang terbaik hasil daripada fikiran yang cantik, lalu diterjemah dalam bahasa yang indah. Sajak yang berkualiti dapat membentuk jati diri bangsa Melayu melalui bahasa sastera yang menyuntik jiwa.

Semasa sesi terakhir, semua peserta diberikan peluang untuk mendeklamasikan sajak yang ditulis sendiri untuk dihayati oleh peserta yang lain. Peluang yang diberikan ini dapat membakar semangat peserta untuk terus berkarya walau apa-apa jua keadaan, sekali gus menarik minat mereka untuk menceburi dunia penulisan.


Majlis Penutupan Rasmi DBK dan DMK di Wilayah Persekutuan Labuan

Wilayah Persekutuan Labuan – Anjung Budaya, Perbadanan Labuan menjadi tumpuan warga Wilayah Persekutuan Labuan pada pukul 2.00 petang, 25 September 2022 apabila Majlis Penutupan Rasmi Dekad Bahasa Kebangsaan (DBK) dan Dekad Membaca Kebangsaan (DMK) di Wilayah Persekutuan Labuan dilaksanakan.

Ketua Pegawai Eksekutif, Perbadanan Labuan, YBhg. Tuan Haji Rithuan Haji Mohd Ismail, dalam ucapannya menyeru kepada masyarakat setempat agar cakna akan pelaksanaan kempen pemartabatan bahasa kebangsaan dengan memberikan dukungan kepada pelbagai kegiatan yang dilaksanakan. Beliau turut berharap budaya mencintai ilmu melalui budaya membaca juga turut diberikan perhatian dengan cadangan pewujudan sudut bacaan di setiap rumah.

Para pemenang Jelajah Bahasa dan Cabaran TikTok Peribahasa menerima hadiah daripada YBhg. Tuan Haji Rithuan. Johan Cabaran TikTok Peribahasa, Mohammad Aiman Hakim Kamarul, Harith Faneilqa Faisal dan Sufiyan Said menerima hadiah wang tunai RM2000, sijil penyertaan dan cenderamata iringan. Kumpulan SITC pula berjaya muncul sebagai Johan Jelajah Bahasa. Johan menerima wang tunai RM1500, sijil penyertaan dan cenderamata iringan.

Majlis diserikan dengan persembahan tarian daripada Kumpulan ASWILA. Turut hadir ialah Timbalan Pengarah I, Dewan Bahasa dan Pustaka Cawangan Sabah, YBrs. Encik Rusdi Awang, mewakili Pengarah Dewan Bahasa dan Pustaka Cawangan Sabah.


Pelestarian Budaya Membaca melalui Wakaf Buku

Wilayah Persekutuan Labuan – Demi melestarikan budaya membaca dan nilai mencintai ilmu dalam kalangan masyarakat,  Dewan Bahasa dan Pustaka Cawangan Sabah bersama-sama Perbadanan Labuan melaksanakan Wakaf Buku sebagai satu daripada kegiatan bersempena dengan Dekad Membaca Kebangsaan di Wilayah Persekutuan Labuan.

Lima buah sekolah rendah di Wilayah Persekutuan Labuan yang terpilih menerima Wakaf Buku ialah Sekolah Kebangsaan (SK) Lubuk Temiang, SK Sungai Lada, SK Tanjung Aru dan SK Bebuloh yang diadakan di Sektor Sumber Teknologi Pendidikan, pada pukul 9.00 pagi, 26 September 2022.

Penyampaian Wakaf Buku disempurnakan oleh Timbalan Pengarah I yang mewakili Pengarah Dewan Bahasa dan Pustaka Cawangan Sabah, YBhg. Encik Rusdi Awang.

Turut hadir ialah Ketua Penolong Pengarah, Sektor Sumber Teknologi Pendidikan, Jabatan Pendidikan, Wilayah Persekutuan Labuan, YBhg. Encik Awg Marten Datuk Haji Abd Rahman dan Ketua Unit Perpustakaan Awam Labuan, Puan Hasliza Hassan.